               IL-KUMMISSJONI EWROPEA
            Brussell, 7.12.2018
            COM(2018) 799 final
            2018/0410(NLE)
            Proposta għal
            DEĊIŻJONI TAL-KUNSILL
            dwar l-iffirmar, f’isem l-Unjoni, tal-ftehim dwar l-status bejn l-Unjoni Ewropea u r-Repubblika tas-Serbja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               L-Artikolu 54(3) tar-Regolament (UE) 2016/1624 tal-Parlament Ewropew u tal-Kunsill tal-14 ta’ Settembru 2016 dwar il-Gwardja Ewropea tal-Fruntiera u tal-Kosta
                  1
                jipprevedi li l-Aġenzija Ewropea għall-Gwardja tal-Fruntiera u tal-Kosta tista’ tikkoordina l-kooperazzjoni operazzjonali bejn l-Istati Membri u pajjiżi terzi fir-rigward tal-ġestjoni tal-fruntieri esterni. F’dan ir-rigward, l-Aġenzija tista’ twettaq azzjonijiet fil-fruntieri esterni li jinvolvu Stat Membru wieħed jew aktar u pajjiż terz li jkun ġar ta’ mill-anqas wieħed minn dawk l-Istati Membri, dejjem jekk il-pajjiż ġar jaqbel dwar dan, inkluż fit-territorju ta’ dak il-pajjiż terz.

               Skont l-Artikolu 54(4) tar-Regolament (UE) Nru 2016/1624, f’każijiet fejn ikun previst li jintbagħtu timijiet Ewropej ta’ Gwardji tal-Fruntiera u tal-Kosta f’pajjiż terz f’azzjonijiet fejn il-membri tat-tim ikollhom setgħat eżekuttivi, jew fejn azzjonijiet oħra f’pajjiżi terzi jeħtieġu dan, għandu jintlaħaq ftehim dwar l-istatus, bejn l-Unjoni u l-pajjiż terz ikkonċernat. Dan il-ftehim dwar l-istatus għandu jkopri l-aspetti kollha li huma meħtieġa għat-twettiq tal-azzjonijiet. Għandu b’mod partikolari jistipula l-ambitu tal-operazzjoni, ir-responsabbiltà ċivili u kriminali u l-kompiti u s-setgħat tal-membri tat-timijiet. Il-ftehim dwar l-istatus għandu jiżgura r-rispett sħiħ tad-drittijiet fundamentali matul dawn l-operazzjonijiet.

               Fuq il-bażi tad-direttivi ta’ negozjati adottati mill-Kunsill, il-Kummissjoni Ewropea nnegozjat Ftehim mar-Repubblika tas-Serbja dwar l-azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja (“ftehim dwar l-istatus”) bil-ħsieb li tistabbilixxi l-qafas legali li se jippermetti l-aġir immedjat permezz tal-istabbiliment ta’ Pjani Operazzjonali meta jkun hemm bżonn ta’ reazzjoni rapida. Filwaqt li l-flussi migratorji fir-reġjun huma ferm anqas minn dawk fl-2015 u fl-2016, in-netwerks tal-kriminalità organizzata jadattaw malajr ir-rotot u l-metodi tagħhom ta’ traffikar tal-migranti għal kwalunkwe ċirkostanza ġdida. Bil-ftehim dwar l-istatus fis-seħħ, l-awtoritajiet responsabbli tar-Repubblika tas-Serbja u l-Istati Membri tal-UE, ikkoordinati mill-Gwardja Ewropea tal-Fruntiera u tal-Kosta, se jkunu f’pożizzjoni aħjar biex jirreaġixxu malajr għal dawn l-iżviluppi possibbli.

               Il-proposta mehmuża għal Deċiżjoni tal-Kunsill tikkostitwixxi l-istrument legali għall-iffirmar tal-ftehim dwar l-istatus bejn l-Unjoni Ewropea u r-Repubblika tas-Serbja.

               Fil-21 ta’ Frar 2017, il-Kummissjoni rċeviet l-awtorizzazzjoni tal-Kunsill biex tibda n-negozjati mar-Repubblika tas-Serbja dwar il-ftehim dwar l-istatus fir-rigward ta’ azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja.

               In-negozjati dwar il-ftehim dwar l-istatus inbdew fis-7 ta’ April 2017 u t-tieni ċiklu seħħ fil-11 ta’ Mejju 2017. Fl-aħħar intlaħaq ftehim fit-3 ta’ Awwissu 2018. Il-ftehim dwar l-istatus ġie inizjalat mill-Kummissarju għall-Migrazzjoni, l-Affarijiet Interni, u ċ-Ċittadinanza D. Avramopoulos u l-Ministru għall-Affarijiet Interni tar-Repubblika tas-Serbja N. Stefanović fl-20 ta’ Settembru 2018 f’Belgrad.

               Il-Kummissjoni tikkunsidra li l-għanijiet stabbiliti mill-Kunsill fid-direttivi ta’ negozjati tiegħu ntlaħqu u li l-abbozz tal-ftehim dwar l-istatus hu aċċettabbli għall-Unjoni.

               L-Istati Membri ġew infurmati u kkonsultati fil-Grupp ta’ Ħidma rilevanti tal-Kunsill.

               •Konsistenza mad-dispożizzjonijiet eżistenti ta’ politika fil-qasam ta’ politika

               Bħalissa sittax-il Stat Membru għandhom ftehimiet bilaterali fis-seħħ mar-Repubblika tas-Serbja: dawk jinkludu sensiela ta’ miżuri konġunti bħall-kontrolli fuq il-fruntieri, is-sorveljanza, l-għassa, ir-ritorn eċċ. Diġà hemm fis-seħħ arranġament ta’ ħidma bejn il-Ministeru għall-Affarijiet Interni tar-Repubblika tas-Serbja u l-Aġenzija Ewropea għall-Gwardja tal-Fruntiera u tal-Kosta, li jinkludi b’mod partikolari l-parteċipazzjoni regolari tar-rappreżentanti tal-Pulizija tal-Fruntiera tas-Serbja f’operazzjonijiet konġunti kkoordinati tal-Aġenzija Ewropea għall-Gwardja tal-Fruntiera u tal-Kosta, bħala osservaturi fit-territorju tal-Istati Membri, bi qbil mal-Istat Membru ospitanti.

               •Konsistenza ma’ politiki oħrajn tal-Unjoni

               L-Aġenda Ewropea dwar il-Migrazzjoni
                  2
                hija mibnija fuq erba’ pilastri. Il-ġestjoni tal-fruntieri hija wieħed minnhom: din tinvolvi ġestjoni aħjar tal-fruntieri esterna tal-UE, b’mod partikolari permezz tas-solidarjetà lejn dawk l-Istati Membri li jinsabu fuq il-fruntieri esterni, u t-titjib fl-effiċjenza tal-qsim tal-fruntieri. Kontroll imsaħħaħ tal-fruntieri tar-Repubblika tas-Serbja se jkollu wkoll impatt pożittiv fuq il-fruntieri esterni tal-UE, b’mod partikolari l-fruntieri esterni tal-Bulgarija, il-Kroazja, l-Ungerija u r-Rumanija kif ukoll il-fruntieri tar-Repubblika tas-Serbja. Aktar tisħiħ tas-sigurtà fil-fruntieri esterni huwa wkoll konformi mal-Aġenda Ewropea dwar is-Sigurtà
                  3
               .

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-bażi ġuridika għal din il-proposta għal Deċiżjoni tal-Kunsill hija l-Artikolu 77(2)(b) u (d) u l-Artikolu 79(2)(c) tat-TFUE flimkien mal-Artikolu 218(5) tat-TFUE.

               Il-kompetenza tal-UE biex tikkonkludi ftehim dwar l-istatus hija prevista b’mod espliċitu fl-Artikolu 54(4) tar-Regolament (UE) 2016/1624 li jiddikjara li, f’każijiet fejn huwa mistenni li t-timijiet Ewropej tal-Gwardja tal-Kosta u tal-Fruntiera se jkunu stazzjonati f’pajjiż terz f’azzjonijiet fejn il-membri tat-tim se jkollhom setgħat eżekuttivi, jew fejn azzjonijiet oħra f’pajjiżi terzi jeħtieġu dan, ftehim dwar l-istatus għandu jiġi konkluż mill-Unjoni mal-pajjiż terz ikkonċernat.

               Skont l-Artikolu 3(2) tat-TFUE, l-Unjoni għandu jkollha kompetenza esklussiva għall-konklużjoni ta’ ftehim internazzjonali meta l-konklużjoni tiegħu tkun prevista f’att leġiżlattiv tal-Unjoni. L-Artikolu 54(4) tar-Regolament (UE) 2016/1624 jipprevedi l-konklużjoni ta’ ftehim dwar l-status mill-Unjoni mal-pajjiż terz ikkonċernat. Konsegwentement, il-ftehim mehmuż mar-Repubblika tas-Serbja jaqa’ fil-kompetenza esklussiva tal-Unjoni Ewropea.

               •Sussidjarjetà (għall-kompetenza mhux esklussiva)

                  Mhux applikabbli.

               •Proporzjonalità

               Fid-dawl tal-fatt li n-netwerks tal-kriminalità organizzata malajr jadattaw ir-rotot u l-metodi tagħhom għat-traffikar ta’ migranti irregolari, l-involviment tal-UE huwa meħtieġ biex jittejbu l-kontrolli fil-fruntieri tar-Repubblika tas-Serbja. Il-ftehim dwar l-istatus fis-seħħ huwa meħtieġ sabiex l-awtoritajiet responsabbli tar-Repubblika tas-Serbja u l-Istati Membri tal-UE, ikkoordinati mill-Gwardja Ewropea tal-Fruntiera u tal-Kosta, ikunu jistgħu jirreaġixxu malajr għal dawn l-iżviluppi li huma possibbli. Ftehim dwar l-istatus se jippermetti l-iskjerament ta’ timijiet Ewropej ta’ Gwardji tal-Fruntiera u tal-Kosta mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja f’każ ta’ influss ta’ migranti irregolari għal għarrieda.

               •Għażla tal-istrument

                  Din il-proposta hija konformi mal-Artikolu 218(5) tat-TFUE, li jipprevedi l-adozzjoni ta’ deċiżjonijiet mill-Kunsill dwar ftehimiet internazzjonali. Ma jeżisti l-ebda strument legali ieħor li jista’ jintuża sabiex jintlaħaq l-objettiv espress fil-proposta.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  Mhux applikabbli

               •Konsultazzjonijiet mal-partijiet ikkonċernati

                  Mhux applikabbli

               •Il-ġbir u l-użu ta’ għarfien espert

                  Mhux applikabbli

               •Valutazzjoni tal-impatt

                  L-ebda valutazzjoni tal-impatt ma kienet meħtieġa għan-negozjati dwar il-ftehim dwar l-istatus.

               •Idoneità regolatorja u simplifikazzjoni

               Billi dan se jkun ftehim ġdid, ma setgħet titwettaq l-ebda evalwazzjoni jew kontroll tal-idoneità tal-istrumenti eżistenti.

               •Drittijiet fundamentali

                  Il-ftehim dwar l-istatus fih dispożizzjonijiet li jiżguraw li d-drittijiet fundamentali tal-persuni affettwati mill-azzjonijiet tal-membri tat-tim involuti f’azzjoni kkoordinata mill-Gwardja Ewropea tal-Fruntiera u tal-Kosta jkunu protetti.

                  Id-dispożizzjonijiet dwar id-drittijiet fundamentali huma spjegati aktar fil-punt 5 “Elementi oħrajn”.

               4.IMPLIKAZZJONIJIET BAĠITARJI

               Il-ftehim dwar l-istatus fih innifsu ma għandux implikazzjonijiet finanzjarji. Huwa tabilħaqq l-iskjerament reali tat-timijiet tal-Gwardja Ewropea tal-Fruntiera u tal-Kosta fuq il-bażi ta’ Pjan Operazzjonali u l-Ftehim ta’ Għotja rilevanti li se jinvolvi spejjeż li jiġġarrbu mill-baġit tal-Aġenzija Ewropea għall-Gwardja tal-Fruntiera u tal-Kosta. L-operazzjonijiet futuri taħt il-ftehim dwar l-istatus se jiġu ffinanzjati permezz tar-riżorsi proprji tal-Aġenzija Ewropea għall-Gwardja tal-Fruntieri u tal-Kosta.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

               Il-Kummissjoni se tiżgura l-monitoraġġ xieraq tal-implimentazzjoni tal-ftehim dwar l-istatus.

               Ir-Repubblika tas-Serbja u l-Aġenzija Ewropea għall-Gwardja tal-Fruntiera u tal-Kosta għandhom jevalwaw flimkien kull operazzjoni jew intervent rapidu fil-fruntiera li jagħmlu b’mod konġunt.

               B’mod partikolari, l-Aġenzija Ewropea għall-Gwardja tal-Fruntiera u tal-Kosta, ir-Repubblika tas-Serbja u l-Istati Membri li jipparteċipaw f’azzjoni speċifika għandhom ifasslu rapport fi tmiem kull azzjoni dwar l-applikazzjoni tad-dispożizzjonijiet tal-ftehim, inkluż dwar l-ipproċessar ta’ data personali.

               •Dokumenti ta’ spjegazzjoni (għad-direttivi)

                  Mhux applikabbli.

               •Spjegazzjoni fid-dettall tad-dispożizzjonijiet speċifiċi tal-proposta

               Kamp ta’ applikazzjoni tal-ftehim

               Skont dan il-Ftehim, l-Aġenzija Ewropea għall-Gwardja tal-Fruntiera u tal-Kosta għandha tkun tista’ tistazzjona timijiet Ewropej ta’ Gwardji tal-Fruntiera u tal-Kosta b’setgħat eżekuttivi fir-Repubblika tas-Serbja biex twettaq operazzjonijiet konġunti u interventi rapidi fil-fruntiera. Filwaqt li dan il-ftehim ma jestendix il-kamp ta’ applikazzjoni tal-Ftehim bejn il-Komunità Ewropea u r-Repubblika tas-Serbja dwar ir-riammissjoni ta’ persuni li jirrisjedu mingħajr awtorizzazzjoni (“il-ftehim ta’ riammissjoni bejn il-KE u r-Repubblika tas-Serbja”)
                  4
               , waqt li tkun għaddejja operazzjoni ta’ ritorn speċifika t-timijiet tal-Gwardja Ewropea tal-Fruntiera u tal-Kosta għandhom ukoll jitħallew jassistu lir-Repubblika tas-Serbja fl-identifikazzjoni tal-persuni li għandhom jiġu riammessi fir-Repubblika tas-Serbja, f’konformità mal-ftehim ta’ riammissjoni bejn il-KE u r-Repubblika tas-Serbja.

               It-timijiet Ewropej ta’ Gwardji tal-Fruntiera u tal-Kosta jistgħu jiġu skjerati fit-territorju tar-Repubblika tas-Serbja biss f’reġjuni li għandhom il-konfini mal-fruntieri esterni tal-UE u l-membri tat-tim għandu jkollhom poteri eżekuttivi f’dawk iż-żoni tar-Repubblika tas-Serbja kif stabbilit fil-Pjan Operazzjonali.

               It-tnedija ta’ azzjoni

               L-inizjattiva biex titnieda azzjoni tista’ tiġi proposta mill-Aġenzija. L-awtoritajiet kompetenti tar-Repubblika tas-Serbja jistgħu jitolbu lill-Aġenzija biex tikkunsidra t-tnedija ta’ azzjoni. It-twettiq ta’ azzjoni jeħtieġ il-kunsens tal-awtoritajiet kompetenti tar-Repubblika tas-Serbja u tal-Aġenzija.

               Pjan operazzjonali

               Qabel kull operazzjoni konġunta jew intervent rapidu fil-fruntiera, irid jiġi miftiehem Pjan Operazzjonali bejn l-Aġenzija u r-Repubblika tas-Serbja. Il-Pjan Operazzjonali jrid jiġi miftiehem bejn l-Istat Membru jew l-Istati Membri li jikkonfinaw mal-fruntiera taż-żona ta’ operazzjoni.

               Il-pjan għandu jistabbilixxi fid-dettall l-aspetti organizzattivi u proċedurali tal-operazzjoni konġunta jew tal-intervent rapidu fil-fruntiera, inkluż deskrizzjoni u valutazzjoni tas-sitwazzjoni, l-għan u l-objettivi operazzjonali, it-tip ta’ tagħmir tekniku li jrid jintuża, il-pjan ta’ implimentazzjoni, il-kooperazzjoni ma’ pajjiżi terzi oħra, Aġenziji u korpi oħrajn tal-Unjoni jew organizzazzjonijiet internazzjonali, id-dispożizzjonijiet fir-rigward tad-drittijiet fundamentali, inkluża l-protezzjoni tad-data personali, il-koordinazzjoni, l-istruttura tal-kmand, tal-kontroll, tal-komunikazzjoni u tar-rapportar, l-arranġamenti organizzattivi u loġistiċi, l-evalwazzjoni u l-aspetti finanzjarji tal-operazzjoni konġunta jew tal-intervent rapidu fil-fruntiera.

               Kompiti u setgħat tal-membri tat-tim

               Bħala regola ġenerali, it-timijiet għandu jkollhom l-awtorità li jwettqu l-kompiti u jeżerċitaw is-setgħat eżekuttivi meħtieġa għall-kontroll tal-fruntieri u għall-operazzjonijiet ta’ ritorn. Huma għandhom jirrispettaw il-leġiżlazzjoni nazzjonali tar-Repubblika tas-Serbja.

               It-timijiet għandhom jaġixxu biss fit-territorju tar-Repubblika tas-Serbja taħt l-istruzzjonijiet mingħand u fil-preżenza tal-gwardji tal-fruntiera jew uffiċjali tal-pulizija oħrajn  tar-Repubblika tas-Serbja.

               Il-membri tat-tim għandhom ukoll, fejn xieraq, jilbsu l-uniformi tagħhom, identifikazzjoni personali viżibbli u faxxa tal-idejn blu bl-insinji tal-Unjoni Ewropea u tal-Aġenzija fuq l-uniformi tagħhom. Huma għandhom ukoll iġorru magħhom dokument ta’ akkreditazzjoni sabiex jiġu identifikati b’mod ċar mill-awtoritajiet nazzjonali tar-Repubblika tas-Serbja.

               Il-membri tat-tim jistgħu jġorru armi, munizzjon u tagħmir tas-servizz kif awtorizzat skont il-liġi nazzjonali tal-Istat tagħhom u l-liġi tar-Repubblika tas-Serbja. L-Aġenzija għandha tkun notifikata minn qabel mill-awtoritajiet tar-Repubblika tas-Serbja dwar l-armi, munizzjon u tagħmir permissibbli tas-servizz u dwar il-qafas legali rilevanti u l-kundizzjonijiet għall-użu tagħhom.

               Il-membri tat-tim jistgħu jużaw il-forza, inkluż armi tas-servizz, munizzjon u tagħmir, bil-kunsens tal-Istat tagħhom u tal-awtoritajiet tar-Repubblika tas-Serbja, fil-preżenza ta’ gwardji tal-fruntiera jew uffiċjali tal-pulizija oħra tar-Repubblika tas-Serbja, u skont il-liġi nazzjonali tar-Repubblika tas-Serbja. L-awtoritajiet tar-Repubblika tas-Serbja jistgħu jawtorizzaw lill-membri tat-tim biex jużaw il-forza anke fin-nuqqas tal-gwardji tal-fruntiera tagħhom. Il-membri tat-tim jistgħu jużaw l-armi meta jkun assolutament neċessarju biss f’każijiet ta’ awtodifiża kontra attakki li jkunu ta’ theddida immedjata għal ħajjithom jew ħajjet persuna oħra, f’konformità mal-leġiżlazzjoni Serba.

               L-awtorità kompetenti tar-Repubblika tas-Serbja jisgħu, meta jintalbu jagħmlu dan, jikkomunikaw informazzjoni rilevanti li tkun bil-bażijiet tad-data nazzjonali lil membri tat-tim jekk dan ikun meħtieġ għat-twettiq tal-kompiti tagħhom. L-Aġenzija tista’ wkoll tikkomunika lill-awtoritajiet kompetenti Serbi kwalunkwe informazzjoni meħtieġa għall-ilħuq tal-għanijiet operazzjonali.

               Sospensjoni u terminazzjoni tal-azzjoni

               Kemm l-Aġenzija kif ukoll l-awtoritajiet tar-Repubblika tas-Serbja jistgħu jissospendu jew jitterminaw l-azzjoni, jekk huma jqisu li d-dispożizzjonijiet ta’ dan il-Ftehim jew tal-Pjan Operazzjonali ma jkunux rispettati mill-parti l-oħra.

               Privileġġi u immunitajiet tal-membri tat-tim

               Il-membri tat-tim għandhom igawdu mill-immunità mill-ġuriżdizzjoni kriminali tar-Repubblika tas-Serbja fir-rigward tal-atti kollha mwettqa fit-tħaddim tal-funzjonijiet uffiċjali (“on duty”) filwaqt li dawn ma jgawdux tali immunità għal atti mwettqa “off duty”.

               Il-Pjan Operazzjonali għandu preċiżament jistabbilixxi l-azzjonijiet li jkollhom immunità mill-ġuriżdizzjoni kriminali tar-Repubblika tas-Serbja.

               Fil-każ ta’ allegazzjoni ta’ reat kriminali li qed jitwettaq minn membru tat-tim, id-Direttur Eżekuttiv tal-Aġenzija, qabel il-bidu tal-proċediment quddiem il-qorti kompetenti, għandu jiċċertifika lill-awtoritajiet ġudizzjarji kompetenti tar-Repubblika tas-Serbja jekk l-att inkwistjoni kienx twettaq fl-eżerċizzju tal-funzjonijiet uffiċjali jew le. Id-Direttur Eżekuttiv tal-Aġenzija għandu jieħu d-deċiżjoni tiegħu jew tagħha wara kunsiderazzjoni bir-reqqa ta’ kull rappreżentanza li ssir mill-awtorità kompetenti tal-Istat Membru li jkun skjera l-gwardja tal-fruntiera jew persunal rilevanti ieħor u mill-awtoritajiet kompetenti tar-Repubblika tas-Serbja.

               Il-privileġġi mogħtija lill-membri tat-tim u l-immunità mill-ġuriżdizzjoni kriminali tar-Repubblika tas-Serbja ma jeżentawhomx mill-ġuriżdizzjoni tal-Istat Membru ospitanti.

               Sistema simili tapplika għar-responsabbiltà ċivili u amministrattiva tal-membri tat-tim.

               L-immunità tal-membri tat-timijiet mill-ġuriżdizzjoni kriminali, ċivili u amministrattiva tar-Repubblika tas-Serbja tista’ tiġi rinunzjata mill-Istat Membru li jkun skjera l-gwardja tal-fruntiera jew persunal rilevanti ieħor ikkonċernat. Tali rinunzja għandha dejjem tkun rinunzja espressa.

               Il-ftehim jipprevedi mekkaniżmu li jikkumpensa d-danni. Il-mekkaniżmu ta’ kumpens huwa bbażat fuq l-Artikolu 42 tar-Regolament (UE) 2016/1624 dwar il-Gwardja Ewropea tal-Fruntiera u tal-Kosta. Jekk id-dannu jiġi kkawżat minn membru tat-tim “on duty”, ir-Repubblika tas-Serbja għandha tkun responsabbli. Jekk id-dannu jiġi ikkawżat minn membru tat-tim “on duty” minn Stat Membru parteċipanti minħabba negliġenza gravi jew imġiba ħażina volontarja jew jekk l-att twettaq “off duty”, ir-Repubblika tas-Serbja tista’ titlob, permezz tad-Direttur Eżekuttiv tal-Aġenzija, li l-kumpens jitħallas mill-Istat Membru parteċipanti kkonċernat. Jekk membru tal-persunal tal-Aġenzija jikkawża dannu, ir-Repubblika tas-Serbja tista’ titlob li l-kumpens jitħallas mill-Aġenzija.

               L-ebda miżura ta’ eżekuzzjoni ma tista’ tittieħed fir-rigward tal-membri tat-tim, ħlief fil-każ li jinbeda kontrihom proċediment kriminali jew ċivili mhux relatat mal-funzjonijiet uffiċjali tagħhom.

               L-oġġetti tal-membri tat-tim meħtieġa għat-twettiq tal-funzjonijiet uffiċjali tagħhom għandhom ikunu ħielsa mill-qbid. Fil-kuntest ta’ proċedimenti ċivili, il-membri tat-tim ma għandhomx ikunu suġġetti għal xi restrizzjoni fuq il-libertà personali tagħhom jew għal kwalunkwe miżura oħra ta’ kostrinġiment.

               Il-membri tat-tim għandhom ikunu eżentati mid-dispożizzjonijiet tas-sigurtà soċjali li jistgħu ikunu fis-seħħ fir-Repubblika tas-Serbja fir-rigward tas-servizzi mwettqa għall-Aġenzija. Huma għandhom ukoll ikunu eżentati minn kull forma ta’ tassazzjoni fir-Repubblika tas-Serbja fuq is-salarju u l-emolumenti mħallsa lilhom mill-Aġenzija jew l-Istati Membri tagħhom, kif ukoll fuq kull dħul riċevut minn barra r-Repubblika tas-Serbja.

               L-awtoritajiet tar-Repubblika tas-Serbja għandhom jippermettu d-dħul u l-ħruġ ta’ oġġetti għall-użu personali tal-membri tat-tim, u għandhom jagħtu eżenzjoni minn kull dazju doganali, taxxa u imposti relatati oħra (ħlief għall-ħlasijiet għal ħżin, trasport u servizzi simili) fir-rigward ta’ dawn l-oġġetti.

               Il-bagalji personali tal-membri tat-tim jistgħu jiġu spezzjonati biss jekk ikun hemm raġunijiet li jitqies li jista’ jkun fihom oġġetti li mhumiex għall-użu personali tal-membri tat-tim, jew oġġetti li l-importazzjoni jew l-esportazzjoni tagħhom tkun projbita mil-liġi jew suġġetta għar-regolamenti tal-kwarantina tar-Repubblika tas-Serbja. L-ispezzjoni ta’ dawn il-bagalji personali għandha titwettaq biss fil-preżenza tal-membr(i) tat-tim konċernati jew ta’ rappreżentant awtorizzat tal-Aġenzija.

               Id-dokumenti, il-korrispondenza u l-propjetà tal-membri tat-tim għandhom igawdu l-invjolabbiltà, ħlief fil-każ ta’ miżuri ta’ eżekuzzjoni. Il-membri tat-tim ma għandhomx ikunu obbligati jagħtu xhieda.

               Dokument ta’ Akkreditazzjoni

               L-Aġenzija għandha, f’kooperazzjoni mar-Repubblika tas-Serbja, toħroġ dokument ta’ akkreditazzjoni lill-membri tat-tim għall-għanijiet ta’ identifikazzjoni fil-konfront tal-awtoritajiet tar-Repubblika tas-Serbja bħala prova tad-drittijiet tad-detentur li jwettaq il-kompiti u jeżerċita s-setgħat mogħtija skont dan il-Ftehim u fil-Pjan Operazzjonali. Id-dokument ta’ akkreditazzjoni, flimkien ma’ dokument tal-ivvjaġġar validu, jagħti lill-membru tat-tim aċċess għar-Repubblika tas-Serbja mingħajr il-bżonn ta’ viża jew awtorizzazzjoni minn qabel; dan irid jingħata lill-Aġenzija fi tmiem l-azzjoni. L-Aġenzija se tipprovdi lill-awtoritajiet kompetenti tas-Serbja b’kampjun tad-dokument ta’ akkreditazzjoni qabel il-bidu tal-applikazzjoni tal-Ftehim u kull meta l-kampjun jiġi modifikat.

               Drittijiet fundamentali

               Fit-twettiq tal-kompiti tagħhom u meta jeżerċitaw is-setgħat tagħhom, il-membri tat-tim għandhom jirrispettaw bis-sħiħ id-drittijiet u l-libertajiet fundamentali, inkluż fir-rigward tal-aċċess għal proċeduri tal-ażil, id-dinjità tal-bniedem u l-projbizzjoni tat-tortura, it-trattament inuman jew degradanti, id-dritt għal-libertà, il-prinċipju tan-non-refoulement u l-projbizzjoni tat-tkeċċijiet kollettivi, id-drittijiet tat-tfal u d-dritt għar-rispett tal-ħajja privata u tal-familja. Dawn ma għandhomx jiddiskriminaw b’mod arbitrarju kontra persuni fuq l-ebda bażi, inkluż is-sess, ir-razza jew l-oriġini etnika, ir-reliġjon jew it-twemmin, id-diżabbiltà, l-età jew l-orjentazzjoni sesswali. Kwalunkwe miżura li tinterferixxi mad-drittijiet u l-libertajiet fundamentali għandha tkun proporzjonata mal-objettivi ta’ tali miżura u għandha tirrispetta l-essenza ta’ dawn id-drittijiet u l-libertajiet fundamentali.

               Kull Parti għandu jkollha mekkaniżmu ta’ lmenti sabiex tittratta l-allegazzjonijiet ta’ ksur tad-drittijiet fundamentali mwettaq mill-persunal tagħha. L-Aġenzija stabbiliet mekkaniżmu tal-ilmenti msemmi fl-Artikolu 72 tar-Regolament (UE) 2016/1624 dwar il-Gwardja Ewropea tal-Fruntiera u tal-Kosta u għalhekk tissodisfa dan l-obbligu. L-Ombudsman tar-Repubblika tas-Serbja (“il-Protettur taċ-Ċittadini”) jista’ jittratta dawn l-allegazzjonijiet, ħlief jekk l-awtoritajiet tar-Repubblika tas-Serbja jiddeċiedu li jistabbilixxu mekkaniżmu inkarigat speċifikament biex jittratta l-ilmenti mressqa skont dan il-Ftehim.

               Ipproċessar ta’ data personali

               Il-membri tat-tim għandhom jipproċessaw id-data personali fejn meħtieġ u bi proporzjonalità f’konformità mar-regoli applikabbli għall-Aġenzija u l-Istati Membri tal-UE. L-ipproċessar ta’ data personali mir-Repubblika tas-Serbja għandu jkun suġġett għal liġijiet nazzjonali tagħha.

               L-Aġenzija, l-Istati Membri parteċipanti u l-awtoritajiet ttar-Repubblika tas-Serbja għandhom iħejju rapport komuni dwar l-ipproċessar ta’ data personali mill-membri tat-tim fi tmiem kull azzjoni. Dan ir-rapport għandu jintbagħat lill-Uffiċjal tad-Drittijiet Fundamentali tal-Aġenzija u lill-Uffiċjal tal-Protezzjoni tad-Data, kif ukoll lill-awtorità kompetenti għall-protezzjoni tad-data personali fir-Repubblika tas-Serbja. L-Uffiċjal għad-Drittijiet Fundamentali tal-Aġenzija u l-Uffiċjal għall-Protezzjoni tad-Data għandhom jirrapportaw lid-Direttur Eżekuttiv tal-Aġenzija.

               Tilwim u interpretazzjoni

               Il-kwistjonijiet kollha li jirriżultaw b’rabta mal-applikazzjoni ta’ dan il-Ftehim għandhom jiġu eżaminati b’mod konġunt mir-rappreżentanti tal-awtoritajiet kompetenti tar-Repubblika tas-Serbja u minn rappreżentanti tal-Aġenzija, li għandhom jikkonsultaw mal-Istat Membru jew l-Istati Membri ġirien tar-Repubblika tas-Serbja.

               Fin-nuqqas ta’ soluzzjoni minn qabel, it-tilwim li jikkonċerna l-interpretazzjoni jew l-applikazzjoni ta’ dan il-Ftehim għandu jiġi riżolt biss b’negozjar bejn ir-Repubblika tas-Serbja u l-Kummissjoni Ewropea, li għandha, kull meta jkun meħtieġ, tikkonsulta lil kwalunkwe Stat Membru ġar tar-Repubblika tas-Serbja.

               L-awtoritajiet kompetenti għall-implimentazzjoni tal-Ftehim

               Għar-Repubblika tas-Serbja, l-awtorità kompetenti għall-implimentazzjoni ta’ dan il-Ftehim huwa l-Ministru responsabbli mill-Affarijiet Interni. Għall-Unjoni Ewropea, hija l-Aġenzija Ewropea għall-Gwardja tal-Fruntiera u tal-Kosta.

               Dikjarazzjonijiet konġunti

               Iż-żewġ partijiet jieħdu nota li l-Aġenzija Ewropea għall-Gwardja tal-Fruntiera u tal-Kosta se tappoġġa lir-Repubblika tas-Serbja biex tikkontrolla l-fruntiera tagħha ma’ kwalunkwe pajjiż li mhux membru tal-Unjoni Ewropea b’mod effiċjenti u b’mezzi oħra għajr tal-iskjerament tat-timijiet Ewropej ta’ Gwardji tal-Fruntiera u tal-Kosta b’setgħat eżekuttivi.

               Iż-żewġ Partijiet jaqblu li l-istatus u d-delimitazzjoni taħt il-liġi internazzjonali fit-territorji tas-Serbja u tal-Istati Membri tal-Unjoni Ewropea bl-ebda mod ma jiġu affettwati la minn dan il-Ftehim u lanqas minn kwalunkwe att imwettaq fl-implimentazzjoni tiegħu mill-partijiet jew f’isimhom, inkluż l-istabbiliment ta’ pjanijiet operazzjonali jew il-parteċipazzjoni f’operazzjonijiet transfruntiera.

               L-assoċjazzjoni mill-qrib tan-Norveġja, l-Iżlanda, l-Iżvizzera u l-Liechtenstein mal-implimentazzjoni, l-applikazzjoni u l-iżvilupp tal-acquis ta’ Schengen hi riflessa f’dikjarazzjoni konġunta mal-Ftehim.

               2018/0410 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f’isem l-Unjoni, tal-ftehim dwar l-status bejn l-Unjoni Ewropea u r-Repubblika tas-Serbja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 77(2)(b) u (d) u l-Artikolu 79(2)(c), flimkien mal-Artikolu 218(5) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Skont l-Artikolu 54(4) tar-Regolament (UE) Nru 2016/1624
                  5
               , f’każijiet fejn ikun previst li jintbagħtu timijiet tal-Aġenzija Ewropea għall-Gwardja tal-Fruntiera u l-Kosta f’pajjiż terz biex iwettqu azzjonijiet fejn il-membri tat-tim ikollhom setgħat eżekuttivi, jew fejn azzjonijiet oħra f’pajjiżi terzi jeħtieġu dan, għandu jintlaħaq ftehim dwar l-istatus bejn l-Unjoni u l-pajjiż terz ikkonċernat. Dan il-ftehim dwar l-istatus jenħtieġ li jkopri l-aspetti kollha li huma meħtieġa għat-twettiq tal-azzjonijiet.

               (2)Fil-21 ta’ Frar 2017, il-Kunsill awtorizza lill-Kummissjoni biex tiftaħ in-negozjati mar-Repubblika tas-Serbja għal ftehim dwar l-istatus fir-rigward ta’ azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja.

               (3)In-negozjati dwar il-ftehim dwar l-istatus inbdew fit-7 ta’ April 2017 u ġew konklużi b’suċċess meta ġie inizjalat il-Ftehim bejn l-Unjoni Ewropea u r-Repubblika tas-Serbja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja (“il-ftehim dwar l-istatus”) fl-20 ta’ Settembru 2018.

               (4)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li r-Renju Unit ma jiħux sehem fihom, f’konformità mad-Deċiżjoni tal-Kunsill 2000/365/KE
                  6
               ; għaldaqstant ir-Renju Unit mhuwiex qed jieħu sehem fl-adozzjoni ta’ din id-Deċiżjoni u mhuwiex marbut biha jew suġġett għall-applikazzjoni tagħha.

               (5)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li l-Irlanda ma tiħux sehem fihom, f’konformità mad-Deċiżjoni tal-Kunsill 2002/192/KE
                  7
               ; Għaldaqstant l-Irlanda mhijiex qiegħda tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha.

               (6)F’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta’ din id-Deċiżjoni u mhijiex marbuta biha jew marbuta bl-applikazzjoni tagħha.

               (7)Għaldaqstant, il-Ftehim jenħtieġ li jiġi ffirmat f’isem l-Unjoni, sakemm jiġi konkluż f’data aktar tard filwaqt li jiġu approvati d-Dikjarazzjonijiet mehmuża,

               ADOTTA DIN ID-DEĊIŻJONI:

               Artikolu 1

               L-iffirmar, f’isem l-Unjoni, tal-Ftehim dwar l-Status bejn l-Unjoni Ewropea u r-Repubblika tas-Serbja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja (il-“Ftehim”) huwa b’dan awtorizzat, suġġett għall-konklużjoni tal-imsemmi Ftehim.

               Artikolu 2

               Id-Dikjarazzjonijiet mehmuża ma’ din id-Deċiżjoni għandhom jiġu approvati f’isem l-Unjoni.

               Artikolu 3

               Is-Segretarjat Ġenerali tal-Kunsill għandu jistabbilixxi l-istrument tas-setgħat sħaħ għall-iffirmar tal-Ftehim, suġġett għall-konklużjoni tal-Ftehim, għall-persuna(i) indikata(i) min-negozjatur tal-Ftehim.

               Artikolu 4

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        ĠU L 251, 16.9.2016, p. 1.

                     (2)

                        COM(2015) 240 final.

                     (3)

                        COM(2015) 185 final.

                     (4)

                        ĠU L 334, 19.12.2007, p. 46.

                     (5)

                        Ir-Regolament (UE) 2016/1624 tal-Parlament Ewropew u tal-Kunsill tal-14 ta’ Settembru 2016 dwar il-Gwardja Ewropea tal-Fruntiera u tal-Kosta u li jemenda r-Regolament (UE) 2016/399 tal-Parlament Ewropew u tal-Kunsill u li jħassar ir-Regolament (KE) Nru 863/2007 tal-Parlament Ewropew u tal-Kunsill, ir-Regolament tal-Kunsill (KE) Nru 2007/2004 u d-Deċiżjoni tal-Kunsill 2005/267/KE (ĠU L 251, 16.9.2016, p. 1).

                     (6)

                        Id-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq biex jieħdu parti f’xi dispożizzjonijiet tal-acquis ta’ Schengen (ĠU L 131, 1.6.2000, p. 43).

                     (7)

                        Id-Deċiżjoni tal-Kunsill 2002/192/KE tat-28 ta’ Frar 2002 dwar it-talba tal-Irlanda biex tieħu sehem f’xi dispożizzjonijiet tal-acquis ta’ Schengen (ĠU L 64, 7.3.2002, p. 20).

    ---documentbreak---

               IL-KUMMISSJONI EWROPEA
            Brussell, 7.12.2018
            COM(2018) 799 final
            ANNESS
            ta' [...]
            Proposta għal Deċiżjoni tal-Kunsill
            dwar l-iffirmar, f'isem l-Unjoni, tal-ftehim dwar l-istatus bejn l-Unjoni Ewropea u r-Repubblika tas-Serbja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja

               ANNESS

               FTEHIM

               bejn l-Unjoni Ewropea u r-Repubblika tas-Serbja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja

               L-UNJONI EWROPEA,

               u R-REPUBBLIKA TAS-SERBJA,

               Minn hawn ’il quddiem imsejħa “il-Partijiet”,

               BILLI jistgħu jinħolqu sitwazzjonijiet fejn l-Aġenzija Ewropea għall-Gwardja tal-Fruntiera u tal-Kosta tikkoordina kooperazzjoni operattiva bejn Stati Membri tal-UE u r-Repubblika tas-Serbja, inkluż fit-territorju tar-Repubblika tas-Serbja,

               BILLI jenħtieġ li jiġi stabbilit qafas legali fil-forma ta’ ftehim dwar l-istatus għal sitwazzjonijiet meta l-membri tat-tim tal-Aġenzija Ewropea għall-Gwardja tal-Fruntiera u tal-Kosta jista’ jkollhom setgħat eżekuttivi fit-territorju tar-Repubblika tas-Serbja,

               BILLI l-Partijiet għandhom jikkunsidraw kif xieraq id-dikjarazzjonijiet mehmuża meta jimplimentaw dan il-Ftehim dwar l-istatus,

               B’KUNSIDERAZZJONI li fl-implimentazzjoni tal-azzjonijiet kollha fit-territorju tar-Repubblika tas-Serbja l-Aġenzija Ewropea għall-Gwardja tal-Fruntiera u tal-Kosta jenħtieġ li tirrispetta bis-sħiħ id-drittijiet fundamentali,

               IDDEĊIDEW LI JIKKONKLUDU L-FTEHIM LI ĠEJ:

               Artikolu 1

               Kamp ta’ applikazzjoni tal-Ftehim

               1. Dan il-Ftehim għandu jkopri l-aspetti meħtieġa tal-kooperazzjoni bejn ir-Repubblika tas-Serbja u l-Aġenzija Ewropea għall-Gwardja tal-Fruntiera u tal-Kosta fit-twettiq ta’ azzjonijiet mill-Aġenzija Ewropea għall-Gwardja tal-Fruntiera u tal-Kosta li jistgħu jsiru fit-territorju tar-Repubblika tas-Serbja fejn il-membri tat-tim tal-Aġenzija Ewropea għall-Gwardja tal-Fruntiera u tal-Kosta jista’ jkollhom setgħat eżekuttivi.

               2.Dan il-Ftehim ma jestendix il-kamp ta’ applikazzjoni tal-Ftehim bejn il-Komunità Ewropea u r-Repubblika tas-Serbja dwar ir-riammissjoni ta’ persuni li jirrisjedu mingħajr awtorizzazzjoni (“il-ftehim ta’ riammissjoni bejn il-UE u s-Serbja”). Fir-rigward ta’ operazzjonijiet ta’ ritorn kif definit fl-Artikolu 2(d), dan il-Ftehim jikkonċerna biss l-għoti ta’ sostenn operazzjonali għal operazzjonijiet ta’ ritorn li jitwettqu skont il-ftehim ta’ riammissjoni bejn l-UE u s-Serbja.

               3.Dan il-Ftehim għandu jkopri lir-Repubblika tas-Serbja. Dan il-Ftehim ma għandux ikopri l-Kosovo
                  1
               *.

               Artikolu 2

               Definizzjonijiet

               Għall-finijiet ta’ dan il-Ftehim japplikaw id-definizzjonijiet li ġejjin:

               (a)
                     “Azzjoni” tfisser operazzjoni konġunta, intervent rapidu fil-fruntiera jew operazzjoni ta’ ritorn;

               (b)
                     “Operazzjoni konġunta” tfisser kwalunkwe azzjoni mmirata biex tindirizza l-immigrazzjoni illegali jew kriminalità transfruntiera jew li għandha l-għan li tipprovdi aktar assistenza teknika u operazzjonali fil-fruntieri esterni ta’ Stat Membru ġar tar-Repubblika tas-Serbja u mwettqa fit-territorju tar-Repubblika tas-Serbja;

               (c)
                     “Intervent rapidu fil-fruntiera” tfisser azzjoni mmirata biex tindirizza b’mod rapidu sitwazzjoni b’diffikultajiet speċifiċi u sproporzjonati fil-fruntieri tar-Repubblika tas-Serbja li jmissu Stat Membru u mwettqa fit-territorju tar-Repubblika tas-Serbja għal perjodu limitat ta’ żmien;

               (d)
                     “Operazzjoni ta’ ritorn” tfisser operazzjoni li tkun organizzata jew koordinata mill-Aġenzija u li tinvolvi rinforz tekniku u operazzjonali li jiġi pprovdut minn Stat Membru wieħed jew aktar li fiha persuni li fil-konfront tagħhom tkun ittieħdet deċiżjoni finali dwar ir-ritorn jiġu rimpatrijati minn Stat Membru wieħed jew aktar fuq bażi furzata jew fuq bażi volontarja lejn ir-Repubblika tas-Serbja f’konformità mal-Ftehim bejn il-Komunità Ewropea u r-Repubblika tas-Serbja dwar ir-riammissjoni ta’ persuni li jirrisjedu mingħajr awtorizzazzjoni;

               (e)
                     “Kontrolli tal-fruntieri” tfisser il-kontroll ta’ persuni, dokumenti tal-ivvjaġġar, il-mezzi tat-trasport u l-oġġetti li jinġarru meta tinqasam fruntiera ta’ stat, li tikkonsisti f’verifiki fuq il-fruntieri fil-punti tal-qsim tal-fruntieri u s-sorveljanza tal-fruntieri bejn il-punti tal-qsim tal-fruntieri;

               (f)
                     “Membru ta’ tim” tfisser membru jew tal-persunal tal-Aġenzija jew membru ta’ tim ta’ gwardji tal-fruntiera u persunal rilevanti ieħor minn Stati Membri parteċipanti, inklużi gwardji tal-fruntiera u persunal rilevanti ieħor li jkunu ssekondati mill-Istati Membri mal-Aġenzija biex jiġu skjerati f’azzjoni;

               (g)
                     “Stat Membru” tfisser kull Stat Membru tal-Unjoni Ewropea;

               (h)
                     “Stat Membru ta’ domiċilju” tfisser l-Istat Membru li membru ta’ tim ikun gwardja tal-fruntiera jew membru rilevanti ieħor tal-persunal tiegħu;

               (i)
                     “Data personali” tfisser kwalunkwe informazzjoni relatata ma’ persuna fiżika identifikata jew identifikabbli; persuna identifikabbli hija persuna li tkun tista’ tiġi identifikata, direttament jew indirettament, b’mod partikolari b’referenza għal identifikatur bħal isem, numru ta’ identifikazzjoni, jiġifieri n-numru ta’ identifikazzjoni uniku ta’ ċittadini, data ta’ lokalizzazzjoni, identifikatur online jew karatteristika waħda jew aktar speċifiċi għall-identità fiżika, fiżjoloġika, ġenetika, mentali, ekonomika, kulturali jew soċjali ta’ dik il-persuna fiżika;

               (j)
                     “Stat Membru parteċipanti” tfisser Stat Membru li jipparteċipa fl-azzjoni fir-Repubblika tas-Serbja billi jipprovdi tagħmir tekniku, gwardji tal-fruntieri u persunal rilevanti ieħor skjerat bħala parti mit-tim;

               (k)
                     “Aġenzija” tfisser l-Aġenzija Ewropea għall-Gwardja tal-Fruntiera u tal-Kosta stabbilita bir-Regolament (UE) Nru 2016/1624 dwar il-Gwardja Ewropea tal-Fruntiera u tal-Kosta.

               Artikolu 3

               Tnedija tal-Azzjoni u tal-Pjan Operazzjonali

               1. L-inizjattiva biex titnieda azzjoni tista’ tiġi proposta lill-awtoritajiet kompetenti tar-Repubblika tas-Serbja mill-Aġenzija. L-awtoritajiet kompetenti tar-Repubblika tas-Serbja jistgħu jitolbu lill-Aġenzija biex tikkunsidra t-tnedija ta’ azzjoni.

               2. It-twettiq ta’ azzjoni teħtieġ il-kunsens kemm tal-awtoritajiet kompetenti tar-Repubblika tas-Serbja kif ukoll tal-Aġenzija.

               3. Għandu jinftiehem Pjan Operazzjonali konġunt bejn l-Aġenzija u r-Repubblika tas-Serbja għal kull operazzjoni konġunta jew intervent rapidu fil-fruntiera. Il-Kummissjoni Ewropea għandha tiżgura li d-dispożizzjonijiet tal-Artikolu 54(3) tar-Regolament dwar il-Gwardja Ewropea tal-Fruntiera u tal-Kosta jiġu rrispettati.

               Il-pjan għandu jistabbilixxi fid-dettall l-organizzazzjoni u l-aspetti proċedurali tal-operazzjoni konġunta jew tal-intervent rapidu fil-fruntiera, inkluż deskrizzjoni u valutazzjoni tas-sitwazzjoni, l-għan u l-objettivi operazzjonali, it-tip ta’ tagħmir tekniku li jrid jintuża, il-pjan ta’ implimentazzjoni, il-kooperazzjoni ma’ pajjiżi terzi oħra, Aġenziji u korpi oħrajn tal-Unjoni jew organizzazzjonijiet internazzjonali, id-dispożizzjonijiet fir-rigward tad-drittijiet fundamentali, inkluża l-protezzjoni tad-data personali, il-koordinazzjoni, l-istruttura tal-kmand, tal-kontroll, tal-komunikazzjoni u tar-rapportar, l-arranġamenti organizzazzjonali u loġistiċi, l-evalwazzjoni u l-aspetti finanzjarji tal-operazzjoni konġunta jew tal-intervent rapidu fil-fruntiera. L-evalwazzjoni tal-operazzjoni konġunta jew tal-intervent rapidu fil-fruntiera għandha titwettaq b’mod konġunt mir-Repubblika tas-Serbja u l-Aġenzija.

               Artikolu 4

               Kompiti u setgħat tal-membri tat-timijiet

               1.Il-membri tat-tim għandu jkollhom l-awtorità li jwettqu l-kompiti u jeżerċitaw is-setgħat eżekuttivi meħtieġa għall-kontroll tal-fruntieri u għall-operazzjonijiet ta’ ritorn.

               2.Il-membri tat-tim għandhom jirrispettaw il-liġijiet u r-regolamenti tar-Repubblika tas-Serbja.

               3.Il-membri tat-tim jistgħu jwettqu l-kompiti u jeżerċitaw is-setgħat fit-territorju tar-Repubblika tas-Serbja biss fuq struzzjonijiet mill-gwardji tal-fruntiera jew uffiċjali oħra tal-pulizija tar-Repubblika tas-Serbja, u fil-preżenza tagħhom. Meta xieraq, l-awtorità kompetenti tar-Repubblika tas-Serbja għandha tagħti struzzjonijiet lit-tim skont il-Pjan Operazzjonali. L-awtorità kompetenti tar-Repubblika tas-Serbja tista’ tawtorizza l-membri tat-tim jaġixxu f’isimha sakemm ir-responsabbiltà ġenerali u funzjonijiet ta’ kmand u kontroll jibqgħu f’idejn il-gwardji tal-fruntiera jew uffiċjali tal-pulizija oħrajn tar-Repubblika tas-Serbja li jkunu preżenti f’kull waqt.

               L-Aġenzija, permezz tal-Uffiċjal tal-Koordinazzjoni tagħha, tista’ tikkomunika l-opinjonijiet tagħha lir-Repubblika tas-Serbja dwar l-istruzzjonijiet mogħtija lit-tim. F’dak il-każ, ir-Repubblika tas-Serbja għandha tikkunsidra dawn il-fehmiet u ssegwihom sa fejn ikun possibbli.

               F’każijiet fejn l-istruzzjonijiet maħruġa lit-tim ma jkunux konformi mal-Pjan Operazzjonali, l-Uffiċjal tal-Koordinazzjoni għandu jirrapporta immedjatament għand id-Direttur Eżekuttiv tal-Aġenzija. Id-Direttur Eżekuttiv jista’ jieħu miżuri xierqa, inkluża s-sospensjoni jew it-terminazzjoni tal-azzjoni.

               4.Il-membri tat-tim għandhom jilbsu l-uniformi tagħhom waqt li jkunu qed iwettqu l-kompiti u jeżerċitaw is-setgħat tagħhom. Il-membri tat-tim għandhom tal-anqas jilbsu identifikazzjoni personali u faxxa tal-idejn blu bl-insinji tal-Unjoni Ewropea u tal-Aġenzija b’mod viżibbli. Għall-finijiet ta’ identifikazzjoni fil-konfront tal-awtoritajiet kompetenti tar-Repubblika tas-Serbja, il-membri tat-timijiet għandhom iġorru magħhom id-dokument ta’ akkreditazzjoni msemmi fl-Artikolu 7 f’kull ħin.

               5.Waqt li jkunu qegħdin iwettqu l-kompiti u jeżerċitaw is-setgħat tagħhom, il-membri tat-tim jistgħu jġorru armi, munizzjon u tagħmir tas-servizz kif awtorizzat skont il-liġi nazzjonali tal-Istat Membru ta’ domiċilju. Qabel ma jseħħ l-iskjerament tal-membri tat-tim, ir-Repubblika tas-Serbja għandha tinforma lill-Aġenzija dwar l-armi, il-munizzjon u t-tagħmir tas-servizz permissibbli u dwar il-kundizzjonijiet biex jintużaw. L-Aġenzija għandha tippreżenta minn qabel lill-awtorità kompetenti tar-Repubblika tas-Serbja l-lista ta’ armi tas-servizz tal-membri tat-tim, jiġifieri l-informazzjoni dwar it-tip u n-numru tas-serje tal-armi u t-tip u l-kwantità ta’ munizzjon.

               6.Waqt li jkunu qed iwettqu l-kompiti u jeżerċitaw is-setgħat tagħhom, il-membri tat-tim għandhom ikunu awtorizzati jużaw il-forza, inkluż l-armi, il-munizzjon u tagħmir tas-servizz, bil-kunsens tal-Istat Membru ta’ domiċilju u tar-Repubblika tas-Serbja, fil-preżenza ta’ gwardji tal-fruntiera jew uffiċjali oħra tal-pulizija tar-Repubblika tas-Serbja u f’konformità mal-liġi nazzjonali tar-Repubblika tas-Serbja. Ir-Repubblika tas-Serbja tista’ tawtorizza lill-membri tat-tim biex jużaw il-forza mingħajr il-preżenza ta’ gwardji tal-fruntiera jew uffiċjali oħra tal-pulizija tar-Repubblika tas-Serbja. Il-membri tat-tim jistgħu jużaw l-armi biss meta jkun assolutament meħtieġ bħala awtodifiża biex jiddefendu rwieħhom minn attakki immedjati fuq ħajjithom jew fuq ħajjet persuna oħra, f’konformità mal-leġiżazzjoni nazzjonali tar-Repubblika tas-Serbja.

               7.L-awtoritajiet kompetenti tar-Repubblika tas-Serbja jistgħu, jekk jintalbu jagħmlu dan, jikkomunikaw informazzjoni rilevanti fil-bażijiet tad-data tagħhom lil membri tat-tim jekk dan ikun meħtieġ biex iwettqu l-għanijiet operazzjonali speċifikati fil-Pjan Operazzjonali u għall-implimentazzjoni ta’ azzjonijiet. Il-membri tat-tim jistgħu jingħataw biss dik l-informazzjoni dwar fatti rilevanti li jkunu meħtieġa biex iwettqu l-kompiti u jeżerċitaw is-setgħat tagħhom. L-Aġenzija tista’ tikkomunika l-informazzjoni rilevanti li tkun meħtieġa fit-twettiq tal-għanijiet operazzjonali speċifikati fil-pjan operazzjonali u għall-implimentazzjoni ta’ azzjonijiet konġunti lill-awtoritajiet kompetenti tar-Repubblika tas-Serbja.

               8. Għall-finijiet li jintlaħqu l-għanijiet operazzjonali speċifikati fil-Pjan Operazzjonali u għall-implimentazzjoni ta’ azzjonijiet, l-awtorità kompetenti tar-Repubblika tas-Serbja u l-membri tat-tim jistgħu jiskambjaw informazzjoni u sejbiet oħra.

               9. Il-membri tat-tim msemmija fil-paragrafi 1 u 3 sa 6 ma jinkludux il-persunal tal-Aġenzija.

               Artikolu 5

               Sospensjoni u Terminazzjoni tal-Azzjoni

               1. Id-Direttur Eżekuttiv tal-Aġenzija jista’ jissospendi jew itemm l-azzjoni, wara li jkun informa lill-awtorità kompetenti tar-Repubblika tas-Serbja bil-miktub, jekk id-dispożizzjonijiet ta’ dan il-Ftehim jew tal-Pjan Operazzjonali ma jiġux rispettati kif xieraq mir-Repubblika tas-Serbja. Id-Direttur Eżekuttiv għandu jinnotifika lir-Repubblika tas-Serbja dwar ir-raġunijiet għal dan.

               2. Ir-Repubblika tas-Serbja tista’ tissospendi jew ittemm l-azzjoni, wara li tinforma lill-Aġenzija bil-miktub, jekk id-dispożizzjonijiet ta’ dan il-Ftehim jew tal-Pjan Operazzjonali ma jiġux implimentati kif xieraq mill-Aġenzija jew minn kwalunkwe Stat Membru parteċipant. Ir-Repubblika tas-Serbja għandha tinnotifika lill-Aġenzija dwar ir-raġunijiet għal dan.

               3. B’mod partikolari, id-Direttur Eżekuttiv tal-Aġenzija jew ir-Repubblika tas-Serbja jistgħu jissospendu jew ittemmu l-azzjoni f’każijiet ta’ ksur tad-drittijiet fundamentali, ksur tal-prinċipju tan-non-refoulement jew tar-regoli tal-protezzjoni tad-data.

               4. It-terminazzjoni tal-azzjoni ma għandha taffettwa l-ebda dritt jew obbligu li jirriżulta mill-applikazzjoni ta’ dan il-Ftehim jew tal-Pjan Operazzjonali qabel tali terminazzjoni.

               Artikolu 6

               Privileġġi u immunitajiet tal-membri tat-tim

               1. Id-dokumenti, il-korrispondenza u l-proprjetà tal-membri tat-tim għandhom igawdu l-invjolabbiltà, ħlief fil-każ ta’ miżuri ta’ eżekuzzjoni li huma permessi skont il-paragrafu 6.

               2. Il-membri tat-tim għandhom igawdu minn immunità mill-ġuriżdizzjoni kriminali tar-Repubblika tas-Serbja fir-rigward tal-attivitajiet imwettqa matul il-qadi tal-funzjonijiet uffiċjali waqt l-azzjonijiet li jsiru f’konformità mal-pjan operazzjonali, u għall-finijiet tagħhom.

               Fil-każ ta’ allegazzjoni ta’ reat kriminali imwettaq minn membru tat-tim, l-awtorità kompetenti msemmija fl-Artikolu 12, paragrafu 1 ta’ dan il-Ftehim, għandha tavża minnufih lid-Direttur Eżekuttiv tal-Aġenzija u lill-awtorità kompetenti tal-Istat Membru ta’ domiċilju.

               Wara kunsiderazzjoni diliġenti ta’ kwalunkwe rappreżentanza tal-Istat Membru ta’ domiċilju u tar-Repubblika tas-Serbja, u fuq il-bażi ta’ informazzjoni mogħtija miż-żewġ Partijiet, id-Direttur Eżekuttiv tal-Aġenzija għandu jiċċertifika jekk l-att inkwistjoni ikunux twettaq matul il-qadi tal-funzjonijiet uffiċjali tat-tim waqt l-azzjonijiet li jkunu saru f’konformità mal-pjan operazzjonali.

               Fil-każ li d-Direttur Eżekuttiv tal-Aġenzija jiċċertifika li l-att ikun twettaq fil-qadi tal-funzjonijiet uffiċjali tal-membru tat-tim waqt l-azzjonijiet li jsiru f’konformità mal-pjan operazzjonali, il-membru tat-tim għandu jgawdi minn immunità mill-ġuriżdizzjoni kriminali tar-Repubblika tas-Serbja fir-rigward tal-atti mwettqa matul u għall-finijiet tal-qadi tal-funzjonijiet uffiċjali waqt l-azzjonijiet li jkunu saru f’konformità mal-pjan operazzjonali.

               3. Il-membri tat-tim għandhom igawdu minn immunità mill-ġuriżdizzjoni ċivili u amministrattiva tar-Repubblika tas-Serbja fir-rigward tal-atti kollha mwettqa matul il-qadi tal-funzjonijiet uffiċjali waqt l-azzjonijiet li jkunu saru f’konformità mal-pjan operazzjonali, u għall-finijiet tagħhom.

               Jekk jinfetħu proċedimenti ċivili kontra membri tat-tim quddiem kwalunkwe qorti, l-awtorità kompetenti msemmija fl-Artikolu 12, paragrafu 1 ta’ dan il-Ftehim, għandha tavża minnufih lid-Direttur Eżekuttiv tal-Aġenzija u lill-awtorità kompetenti tal-Istat Membru ta’ domiċilju.

               Wara kunsiderazzjoni diliġenti ta’ kwalunkwe rappreżentanza tal-Istat Membru ta’ domiċilju u tar-Repubblika tas-Serbja, u fuq il-bażi ta’ informazzjoni mogħtija miż-żewġ Partijiet, id-Direttur Eżekuttiv tal-Aġenzija għandu jiċċertifika jekk l-att inkwistjoni ikunx twettaq matul il-qadi tal-funzjonijiet uffiċjali tat-tim waqt l-azzjonijiet li jkunu saru f’konformità mal-pjan operazzjonali.

               Fil-każ li d-Direttur Eżekuttiv tal-Aġenzija jiċċertifika li l-att ikun twettaq fil-qadi tal-funzjonijiet uffiċjali tal-membru tat-tim waqt l-azzjonijiet li jkunu saru f’konformità mal-pjan operazzjonali, il-membru tat-tim għandu jgawdi minn immunità mill-ġuriżdizzjoni ċivili u amministrattiva tar-Repubblika tas-Serbja fir-rigward tal-atti mwettqa matul u għall-finijiet tal-qadi tal-funzjonijiet uffiċjali waqt l-azzjonijiet li jkunu saru f’konformità mal-pjan operazzjonali.

               4. L-immunità tal-membri tat-timijiet mill-ġuriżdizzjoni kriminali, ċivili u amministrattiva tar-Repubblika tas-Serbja f’konformità mal-paragrafi 2 u 3 tista’ tiġi rinunzjata mill-Istat Membru ta’ domiċilju skont il-każ. Tali rinunzja trid tkun dejjem rinunzja espressa.

               5. Il-membri tat-tim ma għandhomx ikunu obbligati jagħtu xhieda.

               6.Fil-każ ta’ dannu kkawżat minn membru tat-tim fil-qadi tal-funzjonijiet uffiċjali waqt l-azzjonijiet li jsiru f’konformità mal-pjan operazzjonali, ir-Repubblika tas-Serbja għandha tkun responsabbli għal kwalunkwe ħsara.

               Fil-każ ta’ dannu kkawżat minn negliġenza gravi jew kondotta skorretta volontarja jew jekk l-att ma jkunx twettaq fil-qadi ta’ funzjonijiet uffiċjali minn membru tat-tim minn Stat Membru parteċipanti, ir-Repubblika tas-Serbja tista’ titlob, permezz tad-direttur eżekuttiv, li jitħallas kumpens mill-Istat Membru parteċipanti kkonċernat.

               Fil-każ ta’ dannu kkawżat minn negliġenza gravi jew kondotta skorretta volontarja jew jekk l-att ma jkunx twettaq fil-qadi ta’ funzjonijiet uffiċjali minn membru tat-tim li huwa membru tal-persunal tal-Aġenzija, ir-Repubblika tas-Serbja tista’ titlob li l-kumpens jitħallas mill-Aġenzija.

               F’każ ta’ dannu kkawżat fir-Repubblika tas-Serbja, minħabba force majeure, la r-Repubblika tas-Serbja, u lanqas l-Istat Membru parteċipanti, u lanqas l-Aġenzija, ma għandu jkollhom ebda responsabbiltà.

               7. L-ebda miżura ta’ eżekuzzjoni ma tista’ tittieħed fir-rigward tal-membri tat-tim, ħlief fil-każ li jinbeda kontrihom proċediment kriminali jew ċivili mhux relatat mal-funzjonijiet uffiċjali tagħhom. Il-proprjetà tal-membri tat-tim, li tkun ċertifikata mid-Direttur Eżekuttiv tal-Aġenzija bħala meħtieġa għat-twettiq tal-funzjonijiet uffiċjali tagħhom, għandha tkun ħielsa minn sekwestru biex tiġi ssodisfata sentenza, deċiżjoni jew ordni. Fil-kuntest ta’ proċedimenti ċivili, il-membri tat-tim ma għandhomx ikunu suġġetti għal xi restrizzjoni fuq il-libertà personali tagħhom jew għal kwalunkwe miżura oħra ta’ lġiem.

               8. L-immunità tal-membri tat-tim mill-ġuriżdizzjoni tar-Repubblika tas-Serbja ma għandhiex teżentahom mill-ġuriżdizzjonijiet tal-Istati Membri tal-oriġini rispettivi tagħhom.

               9.  B’rabta mas-servizzi mwettqa għall-Aġenzija l-membri tat-tim għandhom ikunu eżentati mid-dispożizzjonijiet tas-sigurtà soċjali li jistgħu jkunu fis-seħħ fir-Repubblika tas-Serbja.

               10. Il-membri tat-tim għandhom ikunu eżentati minn kwalunkwe forma ta’ tassazzjoni, fir-Repubblika tas-Serbja, fuq is-salarju u l-emolumenti mħallsa lilhom mill-Aġenzija jew mill-Istati Membri ta’ domiċilju kif ukoll fuq kwalunkwe introjtu li jirċievu minn barra mir-Repubblika tas-Serbja.

               11. Ir-Repubblika tas-Serbja għandha, f’konformità ma’ dawk il-liġijiet u r-regolamenti li tista’ tadotta, tippermetti d-dħul ta’ oġġetti għall-użu personali tal-membri tat-tim, u għandha tagħti eżenzjoni minn kull dazju doganali, taxxa u imposti relatati oħra ħlief għall-ħlasijiet marbuta mal-ħżin, it-trasport u servizzi simili, fir-rigward ta’ dawn l-oġġetti. Ir-Repubblika tas-Serbja għandha wkoll tippermetti l-esportazzjoni ta’ tali oġġetti.

               12. Il-bagalji personali tal-membri tat-tim jistgħu jiġu spezzjonati biss f’każ ta’ bażi li jitqies li jkun fihom oġġetti li ma jkunux għall-użu personali tal-membri tat-tim, jew oġġetti li l-importazzjoni jew l-esportazzjoni tagħhom tkun projbita mil-liġi jew suġġetta għar-regolamenti tal-kwarantina tar-Repubblika tas-Serbja. L-ispezzjoni ta’ dawn il-bagalji personali għandha ssir biss fil-preżenza tal-membru/i tat-tim ikkonċernat(i) jew ta’ rappreżentant awtorizzat tal-Aġenzija.

               Artikolu 7

               Dokument ta’ akkreditazzjoni

               1. L-Aġenzija għandha, f’kooperazzjoni mar-Repubblika tas-Serbja, toħroġ dokument fil-lingwa/i uffiċjali tar-Repubblika tas-Serbja u f’lingwa uffiċjali tal-istituzzjonijiet tal-Unjoni Ewropea lil kull membru tat-tim għall-għanijiet ta’ identifikazzjoni mill-awtoritajiet nazzjonali tar-Repubblika tas-Serbja u bħala prova tad-drittijiet tad-detentur biex iwettaq il-kompiti u jeżerċita s-setgħat imsemmija fl-Artikolu 4 ta’ dan il-Ftehim u fil-Pjan Operazzjonali. Id-dokument għandu jinkludi l-informazzjoni li ġejja dwar il-membru: l-isem u n-nazzjonalità; il-grad jew it-titlu tal-impjieg; ritratt reċenti diġitalizzat u l-kompiti li huwa awtorizzat iwettaq matul l-iskjerament. Għandu jsemmi wkoll li d-detentur ta’ dan id-dokument għandu d-dritt li jirrisjedi fit-territorju tar-Repubblika tas-Serbja għad-durata tal-azzjoni mingħajr proċeduri addizzjonali.

               2. Id-dokument ta’ akkreditazzjoni, flimkien ma’ dokument tal-ivvjaġġar validu, jagħti lill-membru tat-tim aċċess għar-Repubblika tas-Serbja mingħajr il-bżonn ta’ viża jew awtorizzazzjoni minn qabel.

               3. Id-dokument tal-akkreditazzjoni għandu jiġi ritornat lill-Aġenzija fi tmiem l-azzjoni.

               4. Qabel ma jibda japplika dan il-Ftehim u kull meta l-mudell tagħha jiġi modifikat l-Aġenzija għandha tipprovdi kampjun tad-dokument tal-akkreditazzjoni msemmi fil-paragrafu 1 lill-awtorità kompetenti tar-Repubblika tas-Serbja.

               Artikolu 8

               Drittijiet Fundamentali

               1. Fit-twettiq tal-kompiti tagħhom u meta jeżerċitaw is-setgħat tagħhom il-membri tat-tim għandhom jirrispettaw bis-sħiħ id-drittijiet fundamentali u l-libertajiet, inkluż fir-rigward tal-aċċess għal proċeduri tal-ażil, id-dinjità tal-bniedem u l-projbizzjoni tat-tortura, trattament inuman jew degradanti, id-dritt għal-libertà, il-prinċipju tan-non-refoulement u l-projbizzjoni tat-tkeċċijiet kollettivi, id-drittijiet tat-tfal u d-dritt għar-rispett tal-ħajja privata u tal-familja. Waqt it-twettiq tal-kompiti tagħhom u fl-eżerċitar tas-setgħat tagħhom ma għandhomx jiddiskriminaw kontra persuni fuq bażi ta’ sess, razza jew oriġini etnika, reliġjon jew twemmin, diżabbiltà, età, orjentazzjoni sesswali. Kwalunkwe miżura li tinterferixxi mad-drittijiet u l-libertajiet fundamentali meħuda fit-twettiq tal-kompiti tagħhom u fl-eżerċitar tas-setgħat tagħhom għandha tkun proporzjonata mal-objettivi ta’ tali miżura u għandha tirrispetta l-essenza ta’ dawn id-drittijiet u l-libertajiet fundamentali.

               2. Kull Parti għandha tuża l-mekkaniżmu eżistenti sabiex tittratta l-allegazzjonijiet ta’ ksur tad-drittijiet fundamentali mwettaq mill-persunal tagħha fil-qadi tal-funzjonijiet uffiċjali tagħhom matul operazzjoni konġunta jew intervent rapidu fil-fruntiera jew operazzjoni ta’ ritorn imwettqa skont dan il-Ftehim.

               Artikolu 9

               Ipproċessar ta’ data personali

               1. L-ipproċessar tad-data personali għandu jsir biss meta jkun meħtieġ għall-implimentazzjoni ta’ dan il-Ftehim min-naħa tar-Repubblika tas-Serbja, mill-Aġenzija jew mill-Istati Membri parteċipanti.

               2. L-ipproċessar ta’ data personali mir-Repubblika tas-Serbja għandu jkun suġġett għal liġijiet nazzjonali tagħha.

               3. L-ipproċessar ta’ data personali għal għanijiet amministrattivi mill-Aġenzija u mill-Istat(i) Membru/i parteċipanti, inkluż f’każ ta’ trasferiment ta’ data personali lejn ir-Repubblika tas-Serbja, għandu jkun soġġett għar-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-movement liberu ta’ dik id-data, id-Direttiva tal-Parlament Ewropew u tal-Kunsill 95/46/KE tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data, id-Deċiżjoni Qafas tal-Kunsill 2008/977/ĠAI tas-27 ta’ Novembru 2008 dwar il-protezzjoni ta’ data personali pproċessata fil-qafas tal-kooperazzjoni tal-pulizija u dik ġudizzjarja f’materji kriminali u miżuri adottati mill-Aġenzija għall-applikazzjoni tar-Regolament (KE) Nru 45/2001 kif imsemmi fl-Artikolu 45(2) tar-Regolament (UE) Nru 2016/1624.

               4. F’każ li l-ipproċessar ikun jinvolvi trasferiment ta’ data personali, l-Istati Membri u l-Aġenzija għandhom jindikaw, fil-mument tat-trasferiment tad-data personali lir-Repubblika tas-Serbja, kwalunkwe restrizzjoni fuq l-aċċess tagħha jew l-użu tagħha, f’termini ġenerali jew speċifiċi, inkluż għat-trasferiment, it-tħassir jew il-qerda tagħha. Fejn il-ħtieġa għal tali restrizzjonijiet issir ċara wara t-trasferiment tad-data personali, dawn għandhom jinformaw lir-Repubblika tas-Serbja dwar dan.

               5. Id-data personali miġbura u pproċessata ulterjorment għal għanijiet amministrattivi matul l-azzjoni tista’ tiġi pproċessata mill-Aġenzija, mill-Istati Membri parteċipanti u mill-awtorità kompetenti tar-Repubblika tas-Serbja f’konformità mal-leġiżlazzjoni applikabbli dwar il-protezzjoni tad-data.

               Għall-fini tal-implimentazzjoni ta’ dan il-Ftehim l-awtorità kompetenti tar-Repubblika tas-Serbja għandha żżomm rekord tad-data personali miġbura u pproċessata ulterjorment skont dan l-Artikolu. Id-data koperta minn dan ir-rekord għandha tkun: l-isem u l-kunjom, id-data tat-twelid, il-post tat-twelid, il-pajjiżi tal-oriġini, in-numru u t-tip tal-persunal u dokumenti oħra, il-post u l-ħin tal-ipproċessar tad-data u r-raġunijiet għall-ġbir u l-ipproċessar tad-data.

               Id-data miżmuma f’dan ir-rekord għandha tinżamm għal tliet snin mid-data ta’ meta tinġabar.

               6. L-Aġenzija, l-Istati Membri parteċipanti u r-Repubblika tas-Serbja għandhom iħejju rapport komuni dwar l-applikazzjoni tal-paragrafi 1 sa 5 fi tmiem kull azzjoni. Dan ir-rapport għandu jintbagħat lill-awtoritajiet kompetenti tar-Repubblika tas-Serbja, lill-Uffiċjal tal-Aġenzija responsabbli mid-Drittijiet Fundamentali u lill-Uffiċjal tal-Protezzjoni tad-Data. Dawn it-tnejn li ssemmew l-aħħar għandhom jirrapportaw għand id-Direttur Eżekuttiv tal-Aġenzija.

               Artikolu 10

               Tilwim u interpretazzjoni

               1. Il-kwistjonijiet kollha li jirriżultaw mill-applikazzjoni ta’ dan il-Ftehim għandhom jiġu eżaminati b’mod konġunt mill-awtoritajiet kompetenti tar-Repubblika tas-Serbja u mir-rappreżentanti tal-Aġenzija.

               2. Jekk it-tilwim ma jiġix riżolt qabel, it-tilwim dwar l-interpretazzjoni jew l-applikazzjoni ta’ dan il-Ftehim għandu jiġi riżolti biss permezz ta’ negozjati bejn l-awtoritajiet kompetenti tar-Repubblika tas-Serbja u l-Kummissjoni Ewropea.

               3. Għall-finijiet tal-paragrafi (1) u (2), l-Aġenzija Ewropea għall-Gwardja tal-Fruntiera u tal-Kosta u l-Kummissjoni Ewropea għandhom jibqgħu f’kuntatt kostanti mal-Istat Membru jew l-Istati Membri bi fruntiera maż-żona operazzjonali.

               Artikolu 11

               Rabta ma’ obbligi internazzjonali oħra

               Dan il-Ftehim għandu jkun mingħajr preġudizzju għall-obbligi li daħlu għalihom ir-Repubblika tas-Serbja u l-Unjoni Ewropea abbażi ta’ trattati u ftehimiet interazzjonali f’konformità mal-prinċipji tal-liġi internazzjonali li huma aċċettati b’mod ġenerali u mingħajr ebda preġudizzju għall-applikazzjoni tagħhom.

               Artikolu 12

               L-awtoritajiet kompetenti għall-implimentazzjoni tal-Ftehim

               1. L-awtorità kompetenti għall-implimentazzjoni ta’ dan il-Ftehim fir-Repubblika tas-Serbja għandha tkun il-Ministeru responsabbli mill-Affarijiet Interni.

               2. L-awtorità kompetenti tal-Unjoni Ewropea għall-implimentazzjoni ta’ dan il-Ftehim għandha tkun l-Aġenzija.

               Artikolu 13

               Dħul fis-seħħ, durata, sospensjoni u terminazzjoni tal-Ftehim

               1. Il-Partijiet għandhom japprovaw il-Ftehim skont il-proċeduri legali interni tagħhom.

               2. Dan il-Ftehim għandu jidħol fis-seħħ fl-ewwel jum tat-tieni xahar ta’ wara d-data meta l-Partijiet ikunu għarrfu lil xulxin li lestew il-proċeduri legali interni tagħhom imsemmijin fil-paragrafu 1.

               3. Dan il-Ftehim jista’ jiġi tterminat jew sospiż permezz ta’ ftehim bil-miktub bejn il-Partijiet jew b’mod unilaterali minn waħda mill-Partijiet. F’dan il-każ tal-aħħar, il-Parti li jkollha l-intenzjoni tittermina jew tissospendi għandha tavża bil-miktub lill-Parti l-oħra b’dan b’mezzi diplomatiċi.

               Is-sospensjoni għandha tidħol fis-seħħ għaxart (10) ijiem wara li tiġi rċevuta n-notifika.

               It-terminazzjoni għandha tidħol fis-seħħ mill-ewwel jum tat-tieni x-xahar ta’ wara dak meta tingħata n-notifika.

               4. In-notifiki li jsiru skont dan l-Artikolu għandhom jintbagħtu, fil-każ tal-Unjoni Ewropea, lis-Segretarjat Ġenerali tal-Kunsill tal-Unjoni Ewropea u, fil-każ tar-Repubblika tas-Serbja, lill-Ministeru tal-Affarijiet Barranin tar-Repubblika tas-Serbja.

               Magħmul fi …. nhar il- ……

               f’kopja ddupplikata bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Ispanjol, bl-Iżvediż, bil-Kroat, bil-Latvjan, bil-Litwan, bil-Malti, bin-Netherlandiż, bil-Pollakk, bil-Portugiż, bir-Rumen, bis-Slovakk, bis-Sloven, bit-Taljan, bl-Ungeriż u bis-Serb, b’kull test minn dawn ikollu l-istess awtentiċità.

               DIKJARAZZJONI KONĠUNTA LI TIRRIGWARDA L-ARTIKOLU 2(b)

               Il-Partijiet Kontraenti għandhom jieħdu nota li l-Aġenzija Ewropea għall-Gwardja tal-Fruntiera u tal-Kosta ser tappoġġa lir-Repubblika tas-Serbja biex tikkontrolla b’mod effiċjenti l-fruntiera tagħha ma’ kwalunkwe pajjiż li mhuwiex membru tal-Unjoni Ewropea b’mezzi oħra li ma jinkludux l-iskjerament ta’ timijiet Ewropej ta’ Gwardji tal-Fruntiera u tal-Kosta b’setgħat eżekuttivi.

               Dikjarazzjoni konġunta dwar l-istatus u d-delimitazzjoni tat-territorji

               L-istatus u d-delimitazzjoni skont il-liġi internazzjonali fit-territorju tas-Serbja u fit-territorji fejn japplikaw it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea ma huma affettwati bl-ebda mod la minn dan il-Ftehim u lanqas minn kull att imwettaq fl-implimentazzjoni tiegħu mill-partijiet jew f’isimhom, inkluż l-istabbiliment ta’ pjanijiet operazzjonali jew il-parteċipazzjoni f’operazzjonijiet transfruntiera.

               DIKJARAZZJONI KONĠUNTA FIR-RIGWARD TAL-IŻLANDA, TAN-NORVEĠJA, TAL-IŻVIZZERA U TAL-LIECHTENSTEIN

               Il-Partijiet Kontraenti jieħdu nota tar-relazzjoni mill-qrib bejn l-Unjoni Ewropea u n-Norveġja, l-Iżlanda, l-Iżvizzera u l-Liechtenstein, b’mod partikolari bis-saħħa tal-Ftehimiet tat-18 ta’ Mejju 1999 u tas-26 ta’ Ottubru 2004 dwar l-assoċjazzjoni ta’ dawn il-pajjiżi mal-implimentazzjoni, mal-applikazzjoni u mal-iżvilupp tal-acquis ta’ Schengen.

               F’tali ċirkostanzi huwa mixtieq li l-awtoritajiet tan-Norveġja, l-Iżlanda, l-Iżvizzera u l-Liechtenstein, minn naħa waħda, u r-Repubblika tas-Serbja, min-naħa l-oħra, jikkonkludu, mingħajr dewmien, ftehimiet bilaterali dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja f’termini simili għal dawk ta' dan il-Ftehim.

                     (1)
                  * Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u mal-Opinjoni tal-QIĠ dwar id-dikjarazzjoni tal-indipendenza tal-Kosovo.


               IL-KUMMISSJONI EWROPEA
            Brussell, 4.2.2019
            COM(2019) 72 final
            2019/0034(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill tal-Organizzazzjoni tal-Avjazzjoni Ċivili Internazzjonali, fir-rigward tal-Adozzjoni tal-Emenda 17 għall-Anness 13

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kunsill tal-Organizzazzjoni tal-Avjazzjoni Ċivili Internazzjonali (ICAO) b’rabta mal-adozzjoni prevista tal-Emenda 17 għall-Anness 13 tal-Konvenzjoni ta’ Chicago mill-Kunsill tal-ICAO fil-216-il sessjoni tiegħu.

               2.Kuntest tal-proposta

               2.1.Il-Konvenzjoni dwar l-Avjazzjoni Ċivili Internazzjonali

               Il-Konvenzjoni dwar l-Avjazzjoni Ċivili Internazzjonali (“il-Konvenzjoni ta’ Chicago”) għandha l-għan li tirregola t-trasport internazzjonali bl-ajru. Il-Konvenzjoni ta’ Chicago daħlet fis-seħħ fl-4 ta’ April 1947 u stabbiliet l-Organizzazzjoni tal-Avjazzjoni Ċivili Internazzjonali.

               L-Istati Membri kollha huma partijiet għall-Konvenzjoni ta’ Chicago.

               2.2.L-Organizzazzjoni tal-Avjazzjoni Ċivili Internazzjonali

               L-organizzazzjoni tal-Avjazzjoni Ċivili Internazzjonali hi aġenzija speċjalizzata tan-Nazzjonijiet Uniti. L-għanijiet u l-objettivi tal-Organizzazzjoni huma li tiżviluppa l-prinċipji u t-tekniki tan-navigazzjoni internazzjonali bl-ajru u li trawwem l-ippjanar u l-iżvilupp tat-trasport internazzjonali bl-ajru.

               Il-Kunsill tal-ICAO hu korp permanenti tal-ICAO b’36 Stat kontraenti li huma membri tiegħu u eletti mill-Assemblea tal-ICAO għal terminu ta’ tliet snin. Għall-perjodu 2016-2019, hemm seba’ Stati Membri tal-UE rrappreżentati fil-Kunsill tal-ICAO.

               Fost il-funzjonijiet obbligatorji tal-Kunsill tal-ICAO, elenkati fl-Artikolu 54 tal-Konvenzjoni ta’ Chicago, hemm l-adozzjoni ta’ standards internazzjonali u prattiki rakkomandati, indikati bħala Annessi tal-Konvenzjoni ta’ Chicago.

               2.3.L-Att previst tal-Organizzazzjoni tal-Avjazzjoni Ċivili Internazzjonali

               Tul il-216-il sessjoni tiegħu, il-Kunsill tal-Organizzazzjoni tal-Avjazzjoni Ċivili Internazzjonali għandu jadotta l-Emenda 17 għall-Anness 13 tal-Konvenzjoni ta’ Chicago dwar ir-rappurtar u l-investigazzjoni f’waqtha ta’ aċċidenti u inċidenti (“l-att previst”).

               L-att previst għandu l-għan li jemenda l-Anness 13 tal-Konvenzjoni ta’ Chicago – Investigazzjonijiet tal-Inċidenti u tal-Inċidenti tal-Inġenji tal-Ajru – abbażi tar-rakkomandazzjonijiet mit-tielet laqgħa tal-Bord tal-Investigazzjoni tal-Aċċidenti (AIGP/3) u abbażi ta’ rakkomandazzjoni mit-Tieni Konferenza ta’ Livell Għoli dwar is-Sikurezza (HLSC2015). L-emenda tintroduċi bidliet fl-oqsma tal-investigazzjoni f’waqtha tal-aċċidenti u tal-inċidenti serji, u l-ħruġ tar-rapport finali; id-definizzjoni ta’ “Rappreżentant akkreditat”; l-allinjament tad-dispożizzjonijiet dwar in-notifika, u t-tqassim tar-Rapporti Finali; il-faċilitazzjoni tad-dħul ta’ investigaturi; id-drittijiet u l-intitolament ta’ espert; konsultazzjoni dwar l-abbozz tar-rakkomandazzjonijiet dwar is-sikurezza; lista ta’ eżempji ta’ inċidenti serji; u d-delega ta’ investigazzjoni.

               L-emenda proposta għall-Anness 13 hi maħsuba biex issir effettiva minn Lulju 2019 u tkun tapplika mill-5 ta’ Novembru 2020.

               3.Il-pożizzjoni li trid tittieħed f’isem l-Unjoni

               3.1.Il-bidliet ewlenin u r-rabta tagħhom mar-regoli eżistenti tal-Unjoni

               Il-bidla ewlenija introdotta mill-proposta tal-Emenda 17 għall-Anness 13 (“il-proposta”) għandha x’taqsam mal-“investigazzjoni f’waqtha ta’ aċċidenti u inċidenti serji, u mal-ħruġ tar-rapport finali”. Din hi bbażata fuq rakkomandazzjoni tat-Tieni Konferenza ta’ Livell Għoli dwar is-Sikurezza (HLSC2015). Kien hemm aċċidenti meta l-Istat tal-Okkorrenza la wettaq l-investigazzjoni u lanqas aċċetta li jiddelega l-investigazzjoni, filwaqt li l-Istat tal-Operatur jew l-Istat tal-Manifattura/Disinn deherlu li kien hemm bżonn tiġi investigata l-okkorrenza. Ta’ min wieħed jinnota li hemm SARPs li jintitolaw lill-Istat tal-Okkorrenza biex jiddelega investigazzjoni, iżda ma hemm l-ebda SARP jew kriterju ieħor li jintitola lill-Istati biex jitolbu d-delega ta’ investigazzjoni. Mill-HLSC2015 ħareġ li wħud mill-investigazzjonijiet jistgħu ma jsirux mill-Istat tal-Okkorrenza u saret rakkomandazzjoni biex l-ICAO tirrevedi d-dispożizzjonijiet rilevanti tal-Anness 13, biex issir kunsiderazzjoni xierqa meta l-Istat tal-Okkorrenza ma jwettaqx investigazzjoni kif mitlub fl-Anness 13 u ma jkunx beħsiebu jiddelega l-investigazzjoni lil Stat ieħor. Tajjeb jitfakkar li l-Istat tal-Okkorrenza għandu l-obbligi ta’ investigazzjoni, kif jitlob l-Anness 13; jekk dawn l-obbligi ma jiġux rispettati, u s-sikurezza tintlaqat ħażin, tiġi applikata l-proposta.

               Il-“prattiki rakkomandati”
                  1
                proposti jikkonċernaw il-każ meta l-Istat li, skont l-Anness 13, hu responsabbli mill-investigazzjoni (l-Istat tal-Okkorrenza jew tar-Reġistru, skont il-każ) ma jikkonformax mal-obbligi tiegħu. F’dan il-każ, Stati oħra, kif identifikati, jistgħu “jitolbu” delega. Jekk ma tittieħed l-ebda azzjoni mill-Istat responsabbli kif jitlob l-Anness 13, ir-rakkomandazzjonijiet jistipulaw li l-Istat rikjedenti “jenħtieġ jistabbilixxi u jwettaq l-investigazzjoni bl-informazzjoni li tkun disponibbli”. Madankollu, jekk l-Istat tal-Okkorrenza ma jilqax it-talba għal delega tal-investigazzjoni, bħalma jista’ jiġri, l-Istat rikjedenti ma jwettaqx l-investigazzjoni.

               Il-problema li wasslet għal din il-bidla normalment ma għandhiex tinqala’ bejn l-Istati Membri tal-Unjoni. L-Artikolu 5 tar-Regolament (UE) Nru 996/2010 jistabbilixxi l-obbligi ta’ investigazzjoni u jiddefinixxi l-ambitu u l-wisa’ tal-investigazzjonijiet dwar is-sikurezza, u jiddefinixxi liema Stat Membru hu responsabbli skont il-każ. Jekk Stat Membru ma jikkonformax ma’ dawn l-obbligi, dan jikkostitwixxi ksur tal-liġi tal-Unjoni, u l-Kummissjoni tkun intitolata tiftaħ proċedimenti ta’ ksur. Iżda jekk tiġi adottata l-emenda proposta, nuqqas ta’ konformità min-naħa ta’ xi Stat Membru b’rabta mal-obbligi tiegħu ta’ investigazzjoni (jiġifieri skont ir-Regolament (UE) Nru 996/2010 u, bl-istess mod, skont l-Anness 13 tal-Konvenzjoni ta’ Chicago), dan jista’ jwassal għal azzjoni, skont il-punti ġodda 5.1.3 u 5.3.2 tal-Anness 13, skont il-każ.

               Suġġett ieħor rigward l-investigazzjonijiet f’waqthom jinvolvi l-ħruġ tard tar-Rapporti Finali jew meta ma jinħareġ l-ebda Rapport Finali. Minn rieżami ta’ 1 157 aċċident fatali li ġraw bejn l-1990 u l-2016 u li jinvolvu inġenji tal-ajru b’MCTOM akbar minn 5 700 kg, ħareġ fid-dieher li 59 fil-mija tar-Rapporti Finali ma kinux disponibbli għall-pubbliku. In-nuqqas ta’ dawn ir-Rapporti Finali hu inkwetanti ħafna għax l-informazzjoni rilevanti dwar is-sikurezza ma tkunx disponibbli biex jiġu implimentati l-azzjonijiet tas-sikurezza. F’xi każijiet, l-Istati li ħadu sehem f’dawn l-investigazzjonijiet kienu konxji mill-kwistjonijiet tas-sikurezza iżda ma setgħux ixerrdu l-informazzjoni għax ir-responsabbiltà li joħroġ informazzjoni fir-Rapport Finali jew f’dikjarazzjoni interim kienet f’idejn l-Istat li qed iwettaq l-investigazzjoni.

               F’dan ir-rigward, il-“prattika rakkomandata”
                  2
                proposta “tintitola” lill-Istati li jieħdu sehem fl-investigazzjoni li jitolbu l-kunsens għal ħruġ ta’ dikjarazzjoni li jkun fiha l-kwistjonijiet tas-sikurezza, jekk l-Istat li jkun qed iwettaq l-investigazzjoni ma jippubblikax ir-Rapport Finali jew dikjarazzjoni interim fi żmien raġonevoli. Dan it-tip ta’ mekkaniżmu la jinsab fir-Regolament (UE) Nru 996/2010, u lanqas ma hemm bżonnu (ara l-kunsiderazzjoni stabbilita hawn fuq rigward id-delega).

               Ta’ min wieħed jinnota li ż-żewġ punti msemmija hawn fuq, ippreżentati bħala “prattiki rakkomandati”, ibiddlu l-pożizzjoni legali f’din il-materja, fis-sens li dawn jaffettwaw l-allokazzjoni tal-kompiti fost l-Istati tal-ICAO, kif jirriżulta mill-istandards prieżistenti.

               Fost l-oqsma l-oħra li rrakkomanda l-Bord tal-Investigazzjoni tal-Aċċidenti (AIGP/3), bħala parti mill-proposta tal-Emenda 17 għall-Anness 13, biex isirulhom xi bidliet, hemm: id-definizzjoni ta’ “Rappreżentant akkreditat”; l-allinjament tad-dispożizzjonijiet dwar in-notifika, u t-tqassim tar-Rapporti Finali; il-faċilitazzjoni tad-dħul ta’ investigaturi; id-drittijiet u l-intitolament ta’ espert; konsultazzjoni dwar l-abbozz tar-rakkomandazzjonijiet dwar is-sikurezza; lista ta’ eżempji ta’ inċidenti serji; u d-delega ta’ investigazzjoni.

               Fir-rigward tal-bidla fid-definizzjoni ta’ “rappreżentant akkreditat”, it-test propost jaqbel mal-paragrafu 2 tal-Artikolu 2 tar-Regolament (UE) Nru 996/2010 li jiddefinixxi “rappreżentant akkreditat” u li jiddikjara li rappreżentant akkreditat maħtur minn Stat Membru għandu jkun minn awtorità tal-investigazzjoni tas-sikurezza. Fl-Unjoni, l-Istati Membri kollha stabbilew Awtorità tal-Investigazzjoni tal-Avjazzjoni permanenti u indipendenti.

               Dwar l-allinjament tad-dispożizzjonijiet dwar in-notifika, u t-tqassim tar-Rapporti Finali, l-emendi proposti jallinjaw bosta dispożizzjonijiet tal-Anness 13 mal-bqija tal-Anness. L-impatt ta’ dawn il-bidliet fuq ir-regoli tal-Unjoni għad irid jiġi vvalutat u, meta meħtieġ, jistgħu jiġu notifikati xi differenzi.

               L-emenda proposta tan-Nota 2 tal-Artikolu 5.24 dwar il-“faċilitazzjoni tad-dħul ta’ investigaturi” għandha l-għan li tfakkar lill-Istati Membri li l-istabbiliment ta’ ftehimiet minn qabel bejn l-awtoritajiet tal-investigazzjoni tal-aċċidenti u l-awtoritajiet doganali f’xi Stat partikolari jista’ jħaffef id-dħul tal-persunal u tat-tagħmir tal-investigazzjoni.  L-Artikolu 12 tar-Regolament (UE) Nru 996/2010 jikkontribwixxi għall-implimentazzjoni ta’ dan l-objettiv permezz ta’ arranġamenti avvanzati li jenħtieġ jiġu stabbiliti ma’ awtoritajiet oħrajn li aktarx ikunu involuti fl-attivitajiet relatati mal-investigazzjoni tas-sikurezza, biex l-investigazzjoni teknika tkun tista’ ssir b’mod diliġenti u effiċjenti.

               Biex tkun evitata l-konfużjoni potenzjali relatata mad-drittijiet u l-intitolamenti ta’ espert ma’ dawk ta’ rappreżentant akkreditat, qed jiġi propost li titħassar il-kelma “parteċipazzjoni” mill-intestatura tal-5.27 għax din hi simili għal dawk tal-5.18 u tal-5.23 fejn l-Istati parteċipanti huma intitolati jaħtru rappreżentanti akkreditati għall-investigazzjoni. L-impatt ta’ dawn il-bidliet fuq ir-regoli tal-Unjoni għad irid jiġi vvalutat u, meta meħtieġ, jistgħu jiġu notifikati xi differenzi.

               In-Nota proposta għall-Artikolu 6.8 għandha l-għan li tinforma lill-Istat li jwettaq investigazzjoni bil-possibbiltà li jikkoordina abbozz ta’ rakkomandazzjonijiet dwar is-sikurezza ma’ Stati li ħadu sehem fl-investigazzjoni. Dan it-test jaqbel mal-Artikolu 17 tar-Regolament (UE) Nru 996/2010 li skontu l-Awtoritajiet tal-Aċċidenti tal-Avjazzjoni tal-Unjoni jistgħu, wara konsultazzjoni xierqa mal-partijiet rilevanti, jibagħtu fi kwalunkwe stadju tal-investigazzjoni dwar is-sikurezza, kwalunkwe rakkomandazzjoni dwar is-sikurezza li jqisu meħtieġa.

               L-emendi proposti għall-Anness C “Lista ta’ eżempji ta’ inċidenti serji” għandhom l-intenzjoni li jassistu lill-Awtoritajiet tal-Investigazzjoni tal-Avjazzjoni waqt il-valutazzjoni tagħhom dwar jekk każ hux inċident, inċident serju jew sempliċiment inċident. Il-lista mhix eżawrjenti u fil-futur se tevolvi biex tqis perikli ġodda bħall-inġenji tal-ajru mingħajr bdot abbord jew il-ksur taċ-ċibersigurtà. Fiha wkoll gwida qasira għall-AIAs biex japplikaw approċċ ta’ analiżi bbażata fuq ir-riskju meta jkun qed jiġi determinat jekk hux meħtieġ inċident serju. Fl-Anness C, hu propost li tiġi inkluża verżjoni simplifikata tal-matriċi tal-gradazzjoni tar-riskji tal-avvenimenti (ERC) tas-Soluzzjonijiet tal-Ġestjoni tar-Riskju tal-Avjazzjoni (ARMS).

               L-Anness “Lista ta’ eżempji ta’ inċidenti serji” tar-Regolament (UE) Nru 996/2010 fih eżempji tipiċi ta’ inċidenti li aktarx ikunu inċidenti serji. Din il-lista mhix eżawrjenti u sservi biss bħala gwida fir-rigward tad-definizzjoni ta’ “inċident serju”. Bħala tali, l-Unjoni tilqa’ kwalunkwe inizjattiva li tista’ tgħin biex jiġi ddeterminat b’mod armonizzat x’inhu inċident serju. Iż-żidiet suġġeriti ma jaqblux ma’ xi entrata korrispondenti tal-Anness tar-Regolament (UE) Nru 996/2010. Madankollu jidher li dawn huma raġonevoli u bl-istess spirtu tal-entrati diġà elenkati. Iżda jekk xi waħda jew aktar minn dawn l-entrati joħolqu xi problemi, id-differenzi xorta jistgħu jiġu notifikati fi stadju aktar tard.

               Il-bidla proposta fl-Anness F “Ftehimiet ta’ delega tal-investigazzjoni” tirreferi għal ftehimiet ta’ delega sħiħa jew parzjali tal-investigazzjoni tas-sikurezza. Din il-proposta tindirizza l-importanza li ssir distinzjoni bejn l-istituzzjoni u t-twettiq ta’ investigazzjoni, u r-responsabbiltajiet tal-Istat li lilu tiġi delegata l-investigazzjoni. Din tintroduċi l-possibbiltà li l-investigazzjoni tiġi delegata lil organizzazzjoni reġjonali tal-investigazzjoni tal-aċċidenti u tal-inċidenti (RAIO).

               Hemm diversi Artikoli fir-Regolament (UE) Nru 996/2010 li jittrattaw dan il-qasam. L-Artikolu 6 jittratta l-koperazzjoni bejn l-awtoritajiet tal-investigazzjoni tas-sikurezza; u jagħti l-possibbiltà lil awtorità tal-investigazzjoni tas-sikurezza li tiddelega l-kompitu tat-twettiq investigazzjoni dwar aċċident jew inċident serju lil awtorità oħra tal-investigazzjoni tas-sikurezza, soġġetta għal ftehim reċiproku. L-Artikolu 7 jistabbilixxi n-Netwerk Ewropew ta’ Awtoritajiet tal-Investigazzjoni tas-Sikurezza fis-Settur tal-Avjazzjoni Ċivili (ENCASIA), bl-appoġġ tal-Kummissjoni Ewropea, u wieħed mill-objettivi tiegħu li, fuq talba tal-awtoritajiet tal-investigazzjoni tas-sikurezza għall-fini tal-applikazzjoni tal-Artikolu 6, jipprovdi assistenza xierqa, inkluż iżda mhux limitat għal, lista ta’ investigaturi, tagħmir u kapaċitajiet disponibbli fi Stati Membri oħra għall-użu potenzjali mill-awtorità li tkun qed twettaq l-investigazzjoni. Għall-informazzjoni, l-ENCASIA diġà ġiet elenkata bħala RAIO fir-reġistru tal-ICAO. Iżda r-Regolament (UE) Nru 996/2010 ma jippermettix d-delegazzjoni minn awtorità tal-investigazzjoni tas-sikurezza għal RAIO (ENCASIA).

               3.2.Il-pożizzjoni li għandha tittieħed f’isem l-Unjoni

               Il-pożizzjoni proposta li għandha tittieħed f’isem l-Unjoni hi appoġġ għall-emenda proposta fl-intier tagħha.

               Hu minnu li, flimkien mal-każijiet meta l-leġiżlazzjoni tal-Unjoni diġà tkun konformi mal-bidliet proposti mill-Emenda 17, hemm xi punti fejn dan l-allinjament hu nieqes jew inċert.

               Madankollu, hemm argumenti importanti favur li l-appoġġ għall-emenda kif ippreżentata, jiġifieri d-deċiżjoni dwar jekk ir-Regolament (UE) Nru 996/2010 jenħtieġx jiġi emendat fejn jidħlu ċerti dettalji u/jew jekk id-differenzi jenħtieġx jiġu notifikati skont l-Artikolu 38 tal-Konvenzjoni ta’ Chicago, xorta jista’ jsir fi stadju aktar tard.

               L-ewwel raġuni għall-appoġġ tal-emenda hi għax din tirrappreżenta kunsens internazzjonali miksub minn esperti li ġejjin minn spettru wiesa’ ta’ Stati Membri tal-ICAO, inkluż għadd ta’ esperti mill-Istati Membri tal-Unjoni Ewropea. L-objettiv komuni tal-elementi varji tal-emenda jikkonsisti f’titjib tas-sistema internazzjonali tal-investigazzjoni tal-aċċidenti u l-inċidenti tal-inġenji tal-ajru. Pożizzjoni fejn l-emenda proposta ma tkunx appoġġata mill-Istati Membri tal-Unjoni tirriskja li timmina l-isforzi internazzjonali għal dan il-għan. It-tieni nett, hu essenzjali li l-Emenda 17 tiġi appoġġata fl-intier tagħha għax din tintroduċi għadd ta’ bidliet li huma interkonnessi. Deċiżjoni li tappoġġa biss xi partijiet tal-Emenda 17 twassal biex tiddisturba l-loġika interna tal-emenda proposta u tirriskja aktar nuqqas ta’ allinjamenti tar-regoli li hemm fl-Anness 13. Fl-aħħar nett, jenħtieġ jiġi nnutat li filwaqt li l-qafas legali Ewropew fil-qasam tal-investigazzjonijiet tas-sikurezza tal-avjazzjoni jista’ jitqies komprensiv u effettiv, dan mhux il-każ f’għadd ta’ Stati Membri oħra tal-ICAO.

               Kif diġà ssemma, dan ta’ hawn fuq hu mingħajr preġudizzju għall-valutazzjoni, li trid issir fi stadju aktar tard, dwar jekk l-Unjoni jenħtieġx temenda r-regoli tagħha stess u/jew tiddeċiedi li jiġu notifikati d-differenzi. Fi kwalunkwe każ, il-Kummissjoni se tieħu l-inizjattivi meħtieġa. B’mod partikolari, jekk ikun hemm bżonn tiġi notifikata xi differenza, din tagħmel proposta korrispondenti għal deċiżjoni skont l-Artikolu 218(9) tat-TFUE.

               4.Bażi ġuridika

               4.1.Bażi ġuridika proċedurali

               4.1.1.Il-Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika irrispettivament minn jekk l-Unjoni hix membru tal-korp jew parti għall-ftehim
                  3
               .

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp ikkonċernat. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”
                  4
               .

               4.1.2.Applikazzjoni għal dan il-każ

               L-Organizzazzjoni tal-Avjazzjoni Ċivili Internazzjonali hi korp stabbilit permezz ta’ ftehim, jiġifieri l-Konvenzjoni dwar l-Avjazzjoni Ċivili Internazzjonali.

               L-Att li l-Organizzazzjoni tal-Avjazzjoni Ċivili Internazzjonali qed tintalab tadotta jikkostitwixxi att li għandu effetti legali. L-Att previst għandu effetti legali għax ibiddel għadd ta’ standards, li kapaċi joħolqu obbligu legali vinkolanti skont id-dritt internazzjonali.

               Barra minn hekk, l-Emenda tintroduċi għadd ta’ bidliet indikati bħala “rakkomandazzjonijiet”. Minkejja d-denominazzjoni tagħhom, dawn ir-“rakkomandazzjonijiet” għandhom natura li tibdel is-sitwazzjoni legali eżistenti bl-istandards prieżistenti.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għaldaqstant, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.

               4.2.Bażi ġuridika sostantiva

               4.2.1.Il-Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi qabelxejn mill-objettiv u l-kontenut tal-att previst li dwarhom trid tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tissejjes fuq bażi legali sostantiva waħda, jiġifieri dik li jeżiġi l-għan jew il-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst għandhom x’jaqsmu mal-politika komuni dwar it-trasport.

               Għaldaqstant, il-bażi ġuridika sostantiva tad-deċiżjoni proposta hi l-Artikolu 100(2) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 100(2) tat-TFUE, flimkien mal-Artikolu 218(9) tat-TFUE.

               2019/0034 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill tal-Organizzazzjoni tal-Avjazzjoni Ċivili Internazzjonali, fir-rigward tal-Adozzjoni tal-Emenda 17 għall-Anness 13

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni ta’ Chicago dwar l-Avjazzjoni Ċivili Internazzjonali (“il-Konvenzjoni”), li tirregola t-trasport bl-ajru internazzjonali, daħlet fis-seħħ fl-4 ta’ April 1947. Din stabbiliet l-Organizzazzjoni tal-Avjazzjoni Ċivili Internazzjonali (ICAO).

               (2)L-Istati Membri tal-Unjoni huma Stati Kontraenti għall-Konvenzjoni u membri tal-ICAO, filwaqt li l-Unjoni għandha status ta’ osservatur f’ċerti korpi tal-ICAO.

               (3)Skont l-Artikolu 54 tal-Konvenzjoni, ta’ Chicago, il-Kunsill tal-ICAO jista’ jadotta Standards Internazzjonali u Prattiki Rakkomandati.

               (4)Il-Kunsill tal-ICAO, waqt il-216-il sessjoni tiegħu, mibdija fl-14 ta’ Frar 2019, għandu jadotta l-Emenda 17 għall-Anness 13 tal-Konvenzjoni ta’ Chicago dwar ir-rappurtar u l-investigazzjoni f’waqtha ta’ aċċidenti u inċidenti.

               (5)Jixraq tiġi stabbilita l-pożizzjoni li għandha tittieħed f’isem l-Unjoni fil-Kunsill tal-ICAO għax l-emenda proposta għandha effett legali u hi kapaċi kompletament jew parzjalment li tinfluwenza l-kontenut tad-dritt tal-Unjoni, jiġifieri r-Regolament (UE) Nru 996/2010 tal-Parlament u tal-Kunsill
                  5
               .

               (6)L-emenda għandha l-għan li tintroduċi dawn il-bidliet li ġejjin: fl-oqsma tal-investigazzjoni f’waqtha tal-aċċidenti u tal-inċidenti serji, u l-ħruġ tar-rapport finali; id-definizzjoni ta’ “Rappreżentant akkreditat”; l-allinjament tad-dispożizzjonijiet dwar in-notifika, u t-tqassim tar-Rapporti Finali; il-faċilitazzjoni tad-dħul ta’ investigaturi; id-drittijiet u l-intitolament ta’ espert; konsultazzjoni dwar l-abbozz tar-rakkomandazzjonijiet dwar is-sikurezza; il-lista ta’ eżempji ta’ inċidenti serji; u d-delega ta’ investigazzjoni.

               (7)L-Unjoni hi sostenitur kbir ta’ dawn l-isforzi tal-ICAO biex titjieb is-sikurezza tal-avjazzjoni billi jkun żgurat livell għoli ta’ effiċjenza, ħeffa u kwalità fl-investigazzjonijiet tas-sikurezza tal-avjazzjoni ċivili.

               (8)Il-pożizzjoni tal-Unjoni għandha tiġi espressa mill-Istati Membri tal-Unjoni li huma membri tal-Kunsill tal-ICAO,

               ADOTTAT DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-216-il sessjoni tal-Kunsill tal-Organizzazzjoni tal-Avjazzjoni Ċivili Internazzjonali (“ICAO”) għandha tkun li tappoġġa l-Emenda 17 proposta għall-Anness 13 tal-Konvenzjoni dwar l-Avjazzjoni Ċivili Internazzjonali (“il-Konvenzjoni ta’ Chicago”), mingħajr preġudizzju għad-dritt li jiġu notifikati d-differenzi skont l-Artikolu 38 tal-Konvenzjoni ta’ Chicago.

               Artikolu 2

               Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-Kunsill tal-ICAO.

               Artikolu 3

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        Dawn huma l-punti 5.1.3 u 5.3.2 tal-Anness 13 tal-Konvenzjoni ta’ Chicago.

                     (2)

                        Dan hu l-punt 6.6.1 tal-Anness 13 tal-Konvenzjoni ta’ Chicago.

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64.

                     (4)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (5)

                        Ir-Regolament (UE) Nru 996/2010 tal-Parlament Ewropew u tal-Kunsill tal-20 ta’ Ottubru 2010 dwar l-investigazzjoni u l-prevenzjoni ta’ aċċidenti u inċidenti fis-settur tal-avjazzjoni ċivili u li jħassar id-Direttiva 94/56/KE (ĠU L 295, 12.11.2010, p. 35)